6 Kisah Menakjubkan Dan "Power" tentang Muhammad Ali

Muhammad Ali boleh dikatakan sebagai tokoh yang paling terkenal pada abad ke-20. Juara dunia kelas berat sebanyak 3 kali, Muhammad Ali telah berjaya menewaskan peninju hebat lain, kerajaan dan penyakit Parkinson.

Ramai yang menjadikan beliau sebagai idola yang mana termasuk dengan berjuta-juta orang bukan Islam. Jika anda mengetahui tentang kisah Muhammad Ali, pastinya anda akan kagum dengan keperibadian beliau.

iluminasi.com kongsikan 6 kisah dan fakta menakjubkan tentang Muhammad Ali.

Sebelum Muhammad Ali hebat dalam sukan tinju, beliau hanyalah seorang budak 12 tahun yang mahu membalas dendam.

Ia bermula pada Oktober 1954 dan beliau yang ketika itu masih dikenali sebagai Cassius Clay merupakan pemilik basikal Schwinn.

Ia merupakan hadiah Krismas daripada bapanya dan menaikinya ke sebuah pasar di kampung halamannya di Louisville, Kentucky.

Setelah sampai, Muhammad Ali dan rakannya menghabiskan masa bersiar-siar dan makan popcorn di pasar tersebut. Dan sekembalinya mereka di tempat letak basikal, beliau menyedari bahawa basikalnya hilang.

Ali menangis teresak-esak dan kemudian pergi ke sebuah gym tempatan untuk mencari Joe Martin, seorang polis yang juga merupakan jurulatih tinju.

Beliau menceritakan situasi kepada Joe dan mengugut untuk membelasah siapa sahaja yang mencuri basikalnya. Melihatkan tubuh badan Ali yang kurus, Joe berkata, "Kau patut belajar berlawan terlebih dahulu sebelum bergaduh dengan sesiapa,".

Selepas membantu Ali mengisi laporan polis, Joe memberikan borang gym. Dan 6 minggu kemudian, Ali memenangi pertarungan pertamanya yang ditayangkan dalam TV tempatan, mengalahkan seorang budak bernama Ronny O'Keefe dengan keputusan majoriti.

Joe terus melatih Ali tentang asas tinju dan bersama-sama mereka memenangi 6 gelaran Kentucky Golden Gloves, 2 gelaran Amateur Athletic Union malah pingat emas dalam Sukan Olimpik Rom 1960.

Sudah tentu Ali tidak menjumpai semula basikal kesayangannya, jika tidak, tak tahu apa yang akan berlaku kepada pencuri tersebut.

Ketika Ali siap sedia untuk Sukan Olimpik Rom 1960, beliau menyedari bahawa dirinya akan menaiki pesawat untuk ke sana.

Kerana rasa takut yang menyelubungi dirinya, Ali yang berusia 18 tahun ketika itu bertanyakan sama ada beliau boleh menaiki bot dan bukannya pesawat.

Disebabkan ideanya ditolak, Ali memutuskan bahawa memenangi pingat emas tidak berbaloi untuk mengambil risiko menaiki pesawat yang mungkin terhempas, jadi beliau tidak mahu meneruskannya.

Mujurlah jurulatihnya Joe Martin memujuk Ali untuk menaiki pesawat. Namun Ali yang masih bimbang membeli payung terjun dan memakainya sepanjang perjalanan ke Itali.

Selepas pulang ke Amerika Syarikat, beliau membeli sebuah bas untuk lawatan akan datang dan menyatakan bahawa jika bas rosak mereka tak akan jatuh daripada ketinggian 30,000 kaki.

Selepas memeluk Islam, Ali memberitahu bahawa Allah tak akan membiarkan dirinya mati dalam nahas kapal terbang.

Anaknya, Maryum Ali memberitahu bahawa satu-satunya masa dia melihat juara tinju itu ketakutan adalah ketika mereka berada di udara dan pesawat mula bergoncang.

Walaupun terkenal dengan kehebatan tinjunya, Muhammad Ali mempunyai bakat rahsia yang ramai tak tahu.

Pada tahun 1964, sebelum pertarungan pertama dengan juara kelas berat Sonny Liston, Ali mengeluarkan album dengan Columbia Records.

Diberikan tajuk "I Am the Greatest", album itu kebanyakannya terdiri dari puisi terkenalnya.

Dalam gaya Ali yang sebenar, beliau memuji dirinya sendiri (“This is the legend of Cassius Clay / The most beautiful fighter in the world today”) dan meramalkan kekalahan Sonny yang akan datang (“He can’t fight. I watched him shadow boxing. His shadow won in the first round!”).

Namun, Ali melakukan lebih daripada sekadar bercakap gah. Pada akhir album, Ali mula mengarang lagu klasik Ben E. King, "Stand By Me."

Selepas itu, beliau cuba menyanyikan lagu unik yang dinamakan "The Gang's All Here" di mana Ali bertanyakan sama ada bandar-bandar di dunia bersamanya (“Is London with me?” “Yeah!” “Is Paris with me?” “Yeah!”).

Namun, album ini tidak pernah dipasarkan. Selepas memeluk Islam dan menukar namanya, Columbia Records menghentikan kerjaya muzik Ali dan menarik semula album itu.

Pada tahun 1981 di Los Angeles, seorang lelaki yang tidak diketahui namanya berusia 21 tahun berada di pintu kecemasan tingkat 9, memberitahu bahawa Viet Cong (parti politik) memburunya.

Lebih buruk, dia berkata akan membunuh dirinya. Situasi menjadi semakin parah di mana pihak polis tidak mampu memujuknya dan orang ramai berteriak supaya lelaki itu terjun.

Jika Muhammad Ali tak muncul, mungkin lebih buruk akan berlaku. Ketika itu Ali yang sudah bersara berada di seberang jalan dan diberitahu tentang situasi tersebut.

Tanpa teragak-agak, Ali bergegas ke bangunan tersebut dan menawarkan bantuannya. Pihak polis yang terdesak bersetuju dengan tawaran itu namun memberi amaran bahawa lelaki itu mungkin memiliki senjata api.

Ali mengambil risiko dan menjenguk kepalanya ke luar tingkap, membuatkan lelaki itu terkejut melihat atlet paling terkenal di dunia itu muncul.

"Muhammad Ali, ia benar-benar kamu," jerit lelaki itu. Untuk tempoh 30 minit kemudian, lelaki itu berborak dengan Ali tentang kehidupannya yang susah di rumah dan sukar untuk mendapatkan pekerjaan.

"Kau saudara aku. Aku sayang kau dan aku tak akan bohong pada kau," pujuk Ali agar lelaki itu membuka pintu kecemasan, yang akhirnya melihatkan dia terselamat.

Ali mengajaknya menaiki limo Rolls-Royce miliknya dan membawa lelaki itu ke hospital serta berjanji untuk membantu membina kehidupan yang lebih baik untuknya.

"Selamatkan nyawa seseorang adalah lebih penting kepada aku berbanding memenangi kejuaraan dunia," kata Muhammad Ali.

Walaupun Ali tidak "menari" dengan lawannya dalam gelanggang, tetapi beliau tahu untuk membuatkan orang ramai teruja.

Apa yang diperlukannya adalah selendang atau syiling. Antara gimik kegemarannya adalah membuatkan sapu tangan hilang di udara.

Beliau juga boleh membuatkan kunci terbalik dengan sendiri atas tapak tangannya, secara magiknya mengembalikan bentuk syiling yang telah digigit dan banyak lagi.

Trik paling popular yang dilakukan oleh Ali adalah mengapungkan diri. Beliau akan membelakangkan orang ramai, merapatkan tumitnya dan tiba-tiba terapung-apung serta bergerak beberapa inci di udara.

Magiknya sangat hebat sehinggakan David Copperfield sendiri menggelarkannya sebagai "klasik". Namun selepas memeluk Islam, Ali berasakan bahawa ia adalah salah untuk menipu, jadi beliau menjelaskan tentang bagaimana beliau melakukan magik tersebut.

Pada awal 1990-an, diktator Iraq, Saddam Hussein menceroboh Kuwait dan tentera Amerika Syarikat sudah bersiap sedia untuk bertindak. Sebagai tindak balas, Saddam menawan tebusan yang agak ramai.

Berharap untuk menggunakan tebusan sebagai perisai, mereka menawan 2,000 orang asing yang mana 700 daripadanya adalah orang Amerika.

Rundingan untuk membebaskan tebusan tidak berjaya membuatkan Muhammad Ali campur tangan. Walaupun dengan gelaran juara dunianya, Ali mempunyai masa-masa yang sukar.

Beliau bersara secara rasmi daripada tinju pada tahun 1981 selepas tewas kepada Trevor Berbick. Kemudian pada tahun 1984, Ali mengumumkan kepada dunia bahawa dia menderita penyakit Parkinson.

6 tahun kemudian, semua kehebatan Ali lenyap begitu sahaja. Anggota badannya terketar-ketar dan percakapannya menjadi tidak jelas.

Walaubagaimanapun, beliau masih seorang pahlawan dari dalam dan apabila mengetahui tentang situasi tawanan tersebut, Ali memutuskan untuk menawarkan bantuan.

Ketika beliau sampai di Baghdad, Ali diiringi ke istana Saddam Hussein dan menghabiskan 50 minit bercakap dengan diktator tersebut.

Disebabkan Ali mengalami kesukaran untuk bercakap, beliau banyak menggunakan isyarat tangan untuk menyampaikan mesejnya.

"Saya datang ke sini dengan misi perdamaian. Saya bukan datang ke sini sebagai ahli politik. Saya seorang rakyat Amerika dan saya juga seorang Islam," kata Ali.

Beliau juga memberitahu Saddam Hussein bahawa melepaskan tebusan ini merupakans satu langkah perhubungan awam yang baik, meyakinkan diktator untuk bersetuju.

Juara dunia ini kekal di Iraq untuk beberapa hari dan melawat serta bertemu dengan orang tempatan sambil menunggu Saddam Hussein mengotakan janjinya.

Ketika di Iraq, Ali kehabisan ubat-ubatannya tetapi enggan pulang sehingga semua warga Amerika dibebaskan. Akhirnya, Saddam Hussein membebaskan 15 orang banduan Amerika.


5 Persoalan Rawak Tentang 'Genius' Yang Jarang Anda Fikirkan

Genius. Semua orang mengaku dirinya genius. Semua orang mudah melabelkan individu yang dia kagumi sebagai genius. Namun bukan semua orang boleh dikategorikan sebagai genius.

Genius merupakan satu konsep yang terbuka serta tidak ada syarat ketat penggunaannya. Ekoran kelonggaran itu, label tersebut seakan-akan tidak lagi membawa pengertian yang istimewa dalam zaman moden ini.

Apa itu genius? Apakah sebenarnya pengkelasan genius? Siapa genius? Jom kita fahamkan secara ringkas apa sebenarnya yang dimaksudkan dengan perkataan tersebut.

'Genius' sebenarnya adalah konsep yang diperkenalkan oleh Francis Galton, seorang pengkaji dalam bukunya 'Hereditary Genius', yang diterbitkan pada tahun 1869. Galton adalah individu pertama yang memperkenalkan istilah 'eugenics' kepada dunia, iaitu kajian sains bagi menambahbaik kualiti genetik sesuatu populasi. Yang penting, dalam bukunya, Galton mempersembahkan teori bahawa kepandaian seseorang itu sebenarnya boleh diwarisi keturunan ke keturunan, waris ke waris.

Pada Galton, seorang 'genius' adalah individu yang diiktiraf oleh masyarakat sekelilingnya sebagai seorang yang telah menyumbang kepada bidang kemahirannya dalam cara yang besar serta meninggalkan kesan yang bertahan dalam tempoh jangka masa yang lama. Untuk pengetahuan semua, Galton adalah sepupu kepada Charles Darwin.

Asal-usul perkataan 'genius' sebenarnya berkait dengan perkataan 'genie'; ini kerana genius sebenarnya membawa makna satu roh atau semangat yang mengawal dan menjaga seseorang individu itu, sejak dia lahir serta memelihara bakat dan kebolehan individu tersebut. Istilah 'genius' kemudiannya bercambah digunakan untuk seseorang yang mampu meramal sesuatu dengan baik.

Bermula pada tahun 1640, perkataan 'genius' akhirnya digunakan bagi menggambarkan seseorang yang mempunyai kepandaian semulajadi serta mempunyai kemahiran berfikir yang tinggi.

Berbeza dengan tafsiran 'genius' yang lebih luas, bakat, prodigi dan istilah 'savant' mempunyai tafsiran yang agak sempit penggunaannya. Berbakat bermakna seseorang itu mempunyai kebolehan tinggi dalam sesuatu seperti bermain alat muzik atau melukis, tetapi dia tidak mampu meninggikan lagi kebolehannya untuk melakukan sesuatu yang memberi kesan besar pada tamadun manusia.

Prodigi pula kebiasaannya dikhaskan untuk individu muda seperti kanak-kanak yang sangat berkemahiran tinggi melakukan sesuatu, seperti mempunyai kemahiran melakukan kiraan matematik dengan pantas atau mampu mengingati sesuatu dengan mudah. Bagaimanapun, kebolehan mereka itu hanya dapat membantu mereka tanpa berjaya diterjemahkan dalam menambahbaik kehidupan masyarakat.

Savant pula adalah gelaran yang diberikan kepada seseorang yang sangat pandai dalam sesuatu bidang, tetapi mempunyai kelemahan daripada pembesaran kognitif menyebabkan mereka mempunyai abnormaliti dalam pemikiran. Individu savant biasanya dikaitkan dengan mereka yang mengalami autisme dan mempunyai kebolehan luar biasa yang bersifat spesifik, seperti kebolehan memori, mencipta muzik dan lain-lain.

Oleh kerana wujud banyak istilah bagi melabelkan tahap kecerdikan dan kepandaian seseorang, agak sukar untuk kita mengklasifikasikan apa itu genius sebenarnya.

Sekiranya ada yang bertanya pada anda apa makna genius, cara paling mudah untuk membezakan genius dengan individu-individu lain seperti individu berbakat adalah dengan menggunakan ayat berikut;

"Seorang yang berbakat akan berjaya mencapai sasaran yang kebiasaannya gagal dicapai orang lain, manakala seorang genius pula mempunyai sasaran sendiri yang tidak kelihatan pada orang lain dan dia berjaya mencapainya."

Tidak ada pihak yang benar-benar mengawal selia pengiktirafan genius untuk diberikan kepada golongan genius. Institusi seperti Mensa sendiri tidak menjadikan genius sebagai satu ukuran bagi kemasukan keahlian mereka, berikutan ketiadaan garis panduan atau kaedah untuk mengukur kebenaran tentang tahap kegeniusan seseorang.

Beberapa nama kerap kali disebut layak bergelar sebagai genius, seperti Leonardo da Vinci yang mempunyai kemahiran tinggi dalam pelbagai bidang serta mempunyai sumbangan besar yang masih lagi dirujuk sehingga kini dan Albert Eisntein yang memperkenalkan teori yang belum pernah difikirkan mana-mana penyelidik sebelum beliau serta membuktikan kewujudan atom dan elemen sebenar cahaya.

Walau demikian, dalam era moden istilah genius ini seakan-akan sudah jadi sesuatu yang mudah untuk diberikan kepada individu-individu popular, membuktikan tidak ramai ahli masyarakat yang faham garis sempadan di antara seorang individu genius dengan seorang individu berbakat atau sangat-sangat cerdik.


6 Tempat Paling Pelik Dan Dahsyat Untuk Menyimpan Wang Tunai

Pasti ramai di antara kita pernah mendengar kisah orang yang kelihatan seperti mati dalam kemiskinan, tetapi kemudiannya diketahui sebenarnya seorang jutawan.

Pernahkah anda tertanya-tanya di mana mereka menyembunyikan wang mereka? Bagaimana dengan penjenayah? Di mana penjenayah menyimpan wang mereka?

Tak semua orang mempercayai bank atau pelaburan. Sesetengah orang menyimpan kekayaan mereka dengan cara yang tidak konvensional.

iluminasi.com kongsikan 6 tempat pelik dan dahsyat untuk menyimpan wang tunai.

Seorang lelaki Florida menjadi subjek jenaka polis apabila dia ditangkap dengan lebih daripada RM4,000 dalam duburnya.

Pattreon Stokes memasukkan wang di tempat sembunyi yang sangat pelik ini supaya polis tidak dapat menemuinya.

Apabila seorang anggota polis menahan Pattreon kerana kesalahan memandu laju pada Ogos 2017, pegawai itu mengesan bau ganja di dalam keretanya dan melakukan pemeriksaan.

Dia menemui kokain batu, heroin, methamphetamine, ganja, kecil dan jumlah wang tunai yang banyak. Pattreon kemudiannya ditahan dan dan dibawa ke Penjara County Marion.

Tetapi dalam perjalanan ke penjara, wang itu hilang. Pattreon mendakwa polis telah mengambil wang tunai itu, tetapi itu bukanlah kenyataannya.

Tak lama kemudian, beberapa orang polis terlihat nota $20 terkeluar dari punggung Stokes.

Ini memaksa para pegawai untuk melihat dengan lebih dekat, dan RM4,450 dikeluarkan dari dubur Pattreon.

Pada puncak kehebatannya, Pablo Escobar menyeludup kokain bernilai berbilion ringgit setiap bulan.

Dia memperoleh wang yang tersangat banyak sehinggakan terpaksa membelanjakan wang sebanyak RM4,000 setiap minggu untuk membeli gelung getah bagi mengikat semua wang tunai.

Escobar memiliki pasukan bola sepak dan lebih daripada 800 rumah di Colombia.

Dia juga telah menyumbangkan wang yang besar untuk membantu membina sekolah, hospital, dan banyak lagi.

Jadi dia memutuskan untuk menggali lubang wang di seluruh Colombia untuk menyembunyikannya.

Seorang petani Kolombia bernama Jose Mariena Cartolos menemui salah satu lubang wang Escobar selepas kerajaan memberikan geran RM12,000 kepadanya untuk memulakan ladang kelapa sawit di tanah keluarganya.

Semasa menggali parit untuk pengairan, Jose terjumpa sesuatu yang aneh. Selepas siasatan lanjut, dia menemui beberapa bekas biru besar yang dipenuhi dengan sejumlah wang tunai kira-kira RM2.5 bilion.

Malangnya, petani tersebut tidak dapat menyimpan wang itu kerana ia dirampas oleh pihak berkuasa Colombia.

Pada tahun 2017, seorang wanita Colombia mendapati bahawa suaminya telah curang terhadapnya dan memutuskan untuk menelan wang simpanan mereka sekitar RM30,000 dalam bentuk wang tunai.

Sandra Milena Almeida, 28, mula-mula menyimpan wang tunai di rumah mereka setelah menemui kecurangan suaminya, dan merancang untuk meninggalkannya.

Tetapi suaminya menemui wang itu dan menegaskan bahawa separuh daripadanya adalah miliknya. Semasa mereka bertengkar, wanita itu menelan wang tunai tersebut supaya suaminya tidak dapat wang itu.

Keesokan harinya, Puan Almeida mengalami sakit perut teruk dan dikejarkan ke hospital. Walau bagaimanapun, dia tidak memberitahu doktor apa yang berlaku.

Walau bagaimanapun, X-ray mendedahkan bahawa wang tunai tersebut menyebabkan ususnya tersumbat. Ketika pembedahan, doktor dapat menyelamatkan kira-kira $5,700 (RM23,000) dalam $100 nota yang dikeluarkan dari perutnya.

Pada September 2015, Agensi Penguatkuasaan Undang-undang Dadah Kebangsaan di Nigeria menahan 6 suspek pengubahan wang hara, yang menelan RM637,000 di sebuah hotel di Lagos.

Pada tahun 2017, seorang lelaki Nigeria ditangkap di timur Perancis selepas kondom yang dipenuhi wang tunai ditemui dalam perutnya oleh mesin X-ray.

Lelaki itu hampir-hampir berjaya terlepas tetapi seekor anjing mengesan bau ganja pada wang yang tersembunyi di dalam pakaiannya.

Setelah siasatan lanjut, pihak berkuasa mendapati bahawa wang gubahan haram itu disembunyikan di dalam ususnya.

Pada tahun 2016, seorang lelaki Cina menyalahkan dirinya selepas wang yang cuba disembunyikannya dari isterinya dalam selimut ditemui oleh seekor anjing.

Malah, haiwan itu tidak teragak-agak untuk mengunyah semua wang tersebut. Lebih teruk, anjing itu bukanlah miliknya.

Berlaku di timur laut China, lelaki tersebut dan isterinya menjaga anjing itu yang bernama Hali untuk rakan mereka.

Hali kemudiannya mengesan wang bernilai RM2,310 tersebut dan mengunyahnya ketika pasangan itu sedang tidur.

Apabila mereka bangun dan mendapati kekacauan berlaku, anjing itu memandang mereka dengan mata yang tidak bersalah.

Lelaki itu mengakui kepada isterinya bahawa dia cuba menyembunyikan wang itu daripadanya dengan menyimpannya di dalam selimut. Nasib baik, wanita itu melihatkan insiden tersebut sebagai sesuatu yang lucu.

Pada tahun 2013, seorang lelaki dari California berusia 51 tahun, Antonio Rakigjija, memandu pulang dari Mexico dan cuba menyeludup wang sebanyak RM520,000 ke Amerika Syarikat hampir.

Kastam Amerika Syarikat memberhentikan Antonio dan dia serta anaknya, Franco, mendakwa mereka tidak mempunyai apa-apa untuk diisytiharkan dari Mexico.

Akan tetapi, pegawai kastam menemui ganja di kerusi belakang kereta Antonio dan terus memutuskan untuk membuat pemeriksaan badan terhadap kedua-duanay.

Antonio Rakigjija kemudian mendedahkan bahawa dia mempunyai wang dalam stokingnya, yang sepatutnya untuk perbelanjaan perniagaan.

Dia kemudiannya didakwa atas kesalahan penyeludupan tunai pukal. Apa yang peliknya, bagaimana dia boleh menyembunyikan wang sebanyak itu di dalam stokin?

Pada tahun 1980-an, seorang lelaki di Ontario, Kanada menyimpan kotak wang tunai berjumlah RM400,000 peninggalan dari ibu bapanya di dalam televisyen.

30 tahun kemudian, pekerja kilang kitar semula Ontario membuka TV era 1980-an yang tidak bernilai dan terkejut mendapati semua nota wang tersebut masih ada di dalamnya.

Sebelum pekerja kilang ini menjumpai wang tersebut, lelaki yang menyimpannya terlupa wang tersebut berada dalam TV dan memberikan kepada rakannya.

Pada tahun 2017, rakannya itu memberikan TV tersebut kepada kilang kitar semula.

Pekerja tidak diwajibkan secara undang-undang untuk mengembalikan wang tunai, tetapi mereka tetap melakukannya. Pegawai polis menjejaki lelaki tersebut dan mengembalikan wang tersebut.

Lebih menarik, lelaki itu langsung tidak menyedari kehilangan want tersebut.


9 Larangan Pelik Dan Ketat Dikenakan Ke Atas Pelancong Di Seluruh Dunia

Pelancongan adalah salah satu industri yang memberikan pulangan tersangat lumayan tak kira di mana sahaja lokasi sesebuah negara.

Pelbagai usaha dilakukan oleh pemerintah tempatan untuk meningkatkan kadar pelancong yang melawat ke kawasan mereka.

Namun, kebanjiran pelancong tidak hanya semestinya memberikan kesan positif tetapi juga banyak kesan negatif.

Dan oleh itu terdapat pihak berkuasa yang telah melaksanakan larangan yang pelik dalam menjaga ketenteraman bandar mereka.

Penduduk tempatan bandar purba ini bosan dengan pelancong yang menyesakkan.

Para pelancomg yang tersangat ramai telah menghalang jalan-jalan dan penduduk tempatan tidak dapat untuk ke tempat kerja atau pulang ke rumah selepas seharian bekerja.

Disebabkan ini, bandar ini mengenakan bayaran ke atas pelancong yang ingin melawati Venice. Para pelancong yang datang ke Venice untuk menaiki gondola perlu membayar RM12.

Sesiapa yang cuba mengelak daripada membayar akan dikenakan denda sehingga RM1,400. Namun, peraturan ini hanya dikenakan ke atas pelancong yang hanya datang selama satu hari bagi menjimatkan wang penginapan hotel.

Bagi pelancong yang menginap di hotel, cukai telah dikenakan ke atas mereka. Cukai ini boleh mencecah RM40 mengikut musim.

Pihak berkuasa Filipina terpaksa menutup pantai-pantai di Pulau Boracay selama 6 bulan untuk kerja-kerja pembersihan.

Hampir RM80 juta dibelanjakan untuk membersihkan sampah sarap di kawasan pasir dan air.

Dan kini Filipina bersedia membenarkan para pelancong untuk kembali ke pantai-pantai ini, tetapi dalam jumlah yang tidak begitu ramai dan jika mereka tak merosakkan alam sekitar.

Di kawasan pantai, aktiviti seperti merokok, minum minuman keras dan makan adalah dilarang sama sekali. Malah, lanskap semulajadi harus kekal seperti mana yang anda lihat, bererti kanak-kanak tidak dibenarkan membina istana pasir.

Di Pulau Ko Samet di Thailand, penggunaan beg dan bekas plastik adalah tidak dibenarkan.

Peraturan ini dikuatkuasakan kerana Pulau Ko Samet dipenuhi sampah-sarap, dengan hampit 1,500 orang pelancong datang ke sini setiap hari.

Penduduk di pulau ini mengadu tentang pelancong yang bersiar-siar dengan mengenakan pakaian renang atau bikin, dan mengambil gambar di hadapan kuil-kuil.

Jadi pada tahun 2018, pihak berkuasa tempatan mempertimbangkan dengan serius untuk mengharamkan pemakaian bikini dan mengehadkan akses ke tempat-tempat suci kepada pelancong.

Kebanyakannya adalah di apartment-apartment di bandar di mana tuan rumah menyediakan katil tambahan dan menyewakannya kepada pelawat dan pelancong.

Namun pada tahun 2019, hostel di apartment kemungkinan besar akan diharamkan.

Ini bermakna para mereka harus menempah bilik di hostel-hostel yang sah.

Pada tahun 2019 dan seterusnya, para pendaki hanya dibenarkan untuk mendaki gunung tertinggi di dunia ini pada musim bunga sahaja.

Malah, terdapat had terhadap jumlah pendaki yang dibenarkan iaitu tidak lebih daripada 300 orang setiap tahun.

Keputusan ini diputuskan selepas pihak berkuasa tempatan terpaksa membersihkan sampah-sarap yang terdapat sekitar gunung ini.

Pada tahun 2018, sebanyak 8.4 tan sampah dan najis dipungut di Gunung Everest

Para pelancong yang biasa menyewa basikal sewa perlu berhenti daripada bercakap di telefon semasa menunggang basikal.

Sebelum ini, penggunaan telefon bimbit ketika memandu adalah diharamkan tetapi bermula Julai 2019, undang-undang yang sama akan dikenakan terhadap penunggang basikal.

Bandar Florence dilawati oleh lebih daripada 10 juta pelancong dari pelbagai negara.

Sebelum ini, terdapat ramai pelancong yang kepenatan dilihat berehat dan makan di hampir kesemua tempat di bandar ini.

Pihak berkuasa bandar kemudian memutuskan bahawa kelakuan sebegini memberikan kesan negatif terhadap Florence dan sejak 2018, duduk di atas tangga dan makan di kawasan luar telah diharamkan.

Sejak Januari 2019, pusat bandar ibu negara Itali ini telag ditutup kepad bas-bas pelancong.

Hal ini dilakukan bagi melindungi warisan sejarah dan mengurangkan tahap pencemaran bunyi serta udara.

Malah, hukuman yang lebih keras akan dikenakan kepada mereka yang merosakkan warisan sejarah, seperti mengambil serpihan dinding Collosseum atau membasuk kaki di air pancut.


Denki Buro, Budaya Mandi Kolam Dengan Kejutan Elektrik di Jepun

Sekiranya anda tidak tahu, di Jepun terdapat banyak pusat mandi awam yang dibuka. Hal ini kerana budaya orang Jepun yang gemar mandi atau lebih tepat lagi berendam dalam kolam air panas. Ianya dianggap sebagai satu terapi.

Selain itu, terdapat juga pusat mandi yang menyediakan kolam khas yang turut diletakkan elektrod logam bagi mereka yang berminat untuk mandi dengan sedikit kejutan elektrik.

Kolam seperti ini dikenali sebagai "denki buro" yang bermaksud kolam elektrik dan ianya boleh ditemui di hampir semua tempat mandi awam di Jepun.

Ianya mungkin kedengaran pelik memandangkan sejak kecil kita sering diajar bahawa kombinasi air dan arus elektrik sangat merbahaya kepada manusia. Hal ini disebabkan air merupakan pengalir elektrik yang bagus dan arus elektrik yang terlalu kuat pada manusia ini sememangnya boleh membunuh.

Bagi yang ingin mencuba denki buro, mereka akan berendam dalam sebuah kolam kecil. Kemudian, dua plat elektrod bertentangan polariti akan dicelup ke dalam air bagi membolehkan arus elektrik berkuasa rendah mengalir dalam air tersebut.

Kewujudan arus elektrik dalam air ini akan memberikan sedikit kejutan elektrik, seterusnya menyebabkan otot-otot menguncup. Bagi sesetengah orang, keadaan ini akan mewujudkan keadaan yang tenang dan relaks. Sementara itu, bagi sesetengah orang ianya dianggap sangat menyakitkan.

Bagi peminat denki buro, mereka mendakwa ianya dapat memberi kelegaan daripada penyakit rheumatism, iaitu sakit-sakit pada bahagian otot, sendi dan tisu badan. Walau bagaimanapun, terdapat ura-ura terutamanya daripada golongan muda bahawa denki buro tidak bagus untuk kesihatan kerana didakwa akan mengurangkan jumlah sperma orang lelaki.

Sejarah penciptaan denki buro tidak dapat dipastikan secara tepat. Namun, ianya mungkin sudah wujud seawal tahun 1928 lagi dengan penemuan sebuah tulisan bertajuk "Denkiburo no Kaishi Jiken" yang bermaksud " Kes Kematian yang Mencurigakan Akibat Mandi Elektrik".

Ianya mungkin benar memandangkan rawatan elektroterapi itu sendiri sudah wujud pada abad ke 18 lagi dimana ia pertama kali digunakan di sebuah hospital di London untuk satu rawatan terapi.

Semasa tahun 1940-an, Jabatan Perang Amerika Syarikat pernah memberi rawatan elektroterapi kepada tentera yang cedera untuk menghalang dan mencegah atrofi iaitu kerosakan otot, serta memulihkan jisim otot dan kekuatannya.

Elektroterapi juga pernah digunakan dengan hasil positif dalam rawatan kanser. Pada tahun 1985, jurnal Cancer Research menerbitkan satu kajian yang luar biasa di mana para penyelidik melaporkan penyusutan 98% tumor pada haiwan apabila dirawat dengan elektroterapi  hanya lima jam dalam tempoh lima hari.

Walaupun keberkesanannya tidak terbukti secara konklusif, elektroterapi sering digunakan sebagai rawatan alternatif untuk sakit belakang, sakit otot, sakit kepala dan migrain, arthritis, gangguan sistem saraf dan pelbagai keadaan lain.

Menurut portal kesihatan popular WebMD, arus elektrik boleh mungkin boleh menyebabkan seseorang individu merasa kurang sakit kerana "elektrik dari elektrod merangsang saraf di kawasan yang terjejas dan menghantar isyarat kepada otak yang menyekat atau mengganggu isyarat sakit biasa".

Terdapat sebuah teori lain yang mengatakan rangsangan elektrik saraf membantu tubuh untuk menghasilkan ubat penahan sakit semula jadi yang dipanggil endorfin, yang boleh menyekat persepsi sakit.

Sekiranya anda ingin mencuba denki buro, kami nasihatkan anda untuk mendapatkan nasihat terlebih dahulu daripada doktor. Ianya penting sekiranya anda ingin mencuba sesuatu rawatan terapi terutamanya yang melibatkan penggunaan elektrik. Tiada kajian lanjut yang benar-benar membuktikan keberkesanan denki buro dan sesetengah pihak hanya menganggapnya sebagai pseudosains.

Namun begitu sekiranya anda mempunyai masalah jantung atau memakai pacemaker, iaitu alat bantuan yang membantu merangsang denyutan nadi, jauhkan diri sama sekali dengan rawatan terapi yang melibatkan penggunaan elektrik.


Ding Zui - Cara Mudah Orang Kaya China Lepaskan Diri Daripada Undang-Undang

Pada Mei 2009, seorang lelaki (Hu Bin) berumur 20 tahun terlibat dalam lumba haram jalanan di Hangzhou, China. Namun, keretanya terbabas dan menghentam pejalan kaki yang sedang melintas jalan.

Kereta tersebut dipandu dengan begitu laju sehinggakan mangsa dilanggar tercampak hampir 20 meter.

Saksi di tempat kejadian dan pemberita mengambil gambar pemandu tersebut yang menunjukkan Hu Bin dan rakan-rakannya yang kaya dengan selamba menghisap rokok serta ketawa ketika menunggu polis tiba ke tempat kejadian.

Gambar ini kemudiannya dimuat naikkan ke atas talian dan mencetuskan kemarahan awam.

Kemarahan masyarakat terhadap tingkah laku pemuda Cina kaya ini semakin marak apabila tuduhan kes ini ditutup oleh polis.

Kemarahan orang awam bertambah apabila Hu Bin hanya dijatuhkan hukuman 3 tahun penjara yang mana dilihatkan sebagai tersangat ringan di sebuah negara yang mana hukuman bagi kemalangan yang sama adalah hukuman mati.

Namun, tuduhan yang paling menagejutkan adalah bahawa lelaki yang hadir di mahkamah dan menjalani hukuman selama 3 tahun itu bukanlah Hu Bin, tetapi orang lain yang telah diupah untuk menggantikannya.

Dikatakan telah menjadi sebahagian daripada budaya Cina selama berabad-abad, "Ding zui" adalah amalan menyewa pengganti (body double) untuk dibicarakan dan menerima hukuman bagi pihak seseorang.

(Remaja yang didakwa menjadi pengganti (kiri) dan gambar Hu Bin (kanan))

Biasanya, golongan lelaki dan wanita kelas rendah diupah untuk menanggung kesalah jenayah golongan elit kaya Cina.

Sebagai balasan, mereka ini mendapatkan jaminan kewangan untuk diri atau keluarga mereka yang mana hanya boleh diimpikan sahaja sebelum ini.

Dikatakan bahawa orang kaya yang mengamalkan Ding zui mempunyai hubungan erat dengan kerajaan, maka amalan itu tidak disiasat dengan betul.

Menurut Occupy Wall Street, terdapat golongan yang terdiri daripada 1% yang mengawal China, namun terdapat sebahagian kecil itu mengawal kekayaan yang lebih tinggi.

Satu persepuluh daripada 1% ini mengawal hampir separuh kekayaan di negara ini. Anak-anak dan saudara kepada pemerintah China yang membesar bersama-sama telah membentuk ikatan perhubungan yang menguntungkan masing-masing.

Ini termasuklah dari segi kewangan, perlindungan dan juga pertuduhan jenayah.

Ding zui telah mendapat perhatian dalam beberapa tahun kebelakangan ini dengan orang ramai mengesyaki bahawa ia digunakan dalam dua kes profil tinggi. Salah satunya adalah kes Hu Bin di atas.

Satu lagi kes melibatkan seorang peguam terkenal dan ahli perniagaan, Gu Kailai. Dia juga merupakan isteri kepada antara salah seorang ahli politik paling berkuasa di China, Bo Xilai.

Pada Ogos 2012, Gu Kailai disabitkan kesalahan membunuh ahli perniagaan Inggeris, Neil Heywood dan dijatuhkan hukuman penjara seumur hidup.

Walau bagaimanapun, dikatakan bahawa individu yang menjalani perbicaraan kes tersebut bukanlah Gu Kailai.

Menurut seorang pegawai polis di China, China mengawal penduduk mereka dengan sendiri. Jika seseorang itu berkuasa, maka kemungkinan besar perkara sebegini akan berlaku dengan membelanjakan sejumlah wang dan kekal bebas.

Menurutnya, amalan bukanlah sesuatu yang biasa namun bukanlah jarang berlaku. Sebagai contoh, pegawai polis tersebut memberikan senarai mafia terkenal berpangkat tinggi yang mana membayar orang lain untuk menjalani hukuman mereka.

Mafia-mafia tersebut mengambil berat tentang keluarga si pengganti dan membayar bonus untuk hukuman yang dijalani.

Kadang-kala, ahli keluarga melindungi antara satu sama lain. Ini adalah benar terutamanya dalam kes-kes kemalangan jalan raya, di mana pihak polis boleh mengenal pasti kenderaan yang terlibat dalam jenayah itu tetapi tidak dapat mengenal pasti pemandu.

Dalam satu kes, seorang pemandu mabuk melanggar seorang lelaki tua dalam sebuah kemalangan. Namun, anak lelaki pemandu mengakui dia "mengaku" sebagai pemandu secara palsu untuk mencegah polis daripada menguji tahap alkohol darah ayahnya.

Dalam kes pemandu mabuk, tidak berlesen atau tidak diinsuranskan, ia "sering kali berlaku" di mana pengganti yang merupakan seseorang yan mempunyai insurans, lesen atau paling tidak berada dalam keadaan, akan mengaku bagi pihak pemandu.

Walaubagaimanapun, sekiranya gambar atau video penjenayah di tempat kejadian telah diedarkan secara meluas, adalah perlu untuk menggunakan khidmat pengganti berbayar.

Contoh yang paling berjaya adalah mereka yang langsung tidak dikenali dan ia tetap memerlukan helah yang hebat untuk membolehkannya berjalan dengan lancar.

Pada Oktober 2010, seorang pemuda yang memandu mabuk di kampus Hebei University telah melanggar dua pelajar kolej, membunuh seorang daripada mereka.

Pemandu tersebut yang merupakan anak timbalan ketua polis daerah, meneruskan perjalanannya.

Apabila pengawal keselamatan dan pelajar lain memberhentikannya, pemandu mabuk tersebut menjerit: "Tuduhlah saya jika anda berani. Ayah saya ialah Li Gang,".

Skandal ini seolah-olah mendedahkan masalah China terhadap rasuah dan penyalahgunaan kuasa. Tuduhan ke atas percubaan melindungi ke ini termasuklah teori konspirasi mengenai Zing dui.

Oleh kerana anak lelaki Li Gang dikenali dengan dua nama berbeza, iaitu Li Yifan dan Li Qiming, khabar angin mengatakan bahawa salah satu daripada nama-nama ini adalah milik pengganti upahan.

Satu poster internet menulis secara sarkastik: "Walaupun dia telah menerima hukuman mati, dia masih boleh mencari seseorang untuk menjadi penggantinya!"

Selama berabad-abad, penggunaan pengganti jenayah adalah antara perkara pertama disebukan orang Barat ketika membincangkan sistem undang-undang China.

Mubaligh dan pengembara Karl Gützlaff pada tahun 1834, ilmuwan undang-undang Perancis Édouard Louis Joseph Bonnier pada tahun 1862 dan cendekiawan Amerika Owen Lattimore pada tahun 1930-an menulis mengenai amalan ini.

Pada tahun 1895, mubaligh Taiwan, George Mackay menyifatkan menyaksikan pengganti penjenayah ini dengan berkata "Ia adalah satu rahsia terbuka bahawa lelaki ini tidak mempunyai apa-apa kaitan dengan kes itu, tetapi telah disogok untuk memakai cangue (sejenis hukuman) selama enam minggu."

Pada tahun 1899, Ernest Alabaster, seorang sarjana undang-undang jenayah Cina, menulis bahawa mahkamah "membenarkan" pesalah sebenar untuk mengupah pengganti dan bahawa perkara-perkara seperti itu sering berlaku dan sudah lama berlaku.

Dan walaupun keputusan yang diputuskan kerajaan adalah berlawanan, di bawah sistem ini, ia selalu berlaku.

Dikatakan bahawa, kadar upah untuk pengganti banduan pada tahun 1848 adalah sebanyak RM92, yang bersamaan dengan RM8,200 pada hari ini.

Lebih mengejutkan, pengganti juga boleh diupah untuk menjalani hukuman mati.

Beberapa pegawai China yang mengakui penggunaan amalan ini itu menjelaskan keberkesanannya.

Menurut mereka, penjenayah sebenar telah "dihukum" dengan terpaksa membayar ke atas jenayah yang dilakukan, sementara hukuman terhadap pengganti itu telah menakutkan penjenayah lain sekaligus mengurangkan kadar jenayah secara keseluruhan.

Walau bagaimanapun, "silap mata" ini menjadi semakin sukar untuk dilaksanakan, terima kasih kepada kewujudan Internet.

Wargamaya China dengan mudah boleh mengedarkan gambar untuk membandingkan imej seseorang pelaku yang didakwa dengan orang yang muncul di mahkamah.

Berikut adalah gambar perbandingan Hu Bin di dalam keretanya selepas kemalangan itu dan lelaki yang muncul dan dilaporkan menjadi dirinya di ruang mahkamah, dengan soalan mudah: "Adakah ini orang yang sama ???? Adakah semua orang di China buta ?".

Laman sesawang ini menyediakan empat gambar, iaitu lelaki misteri di mahkamah, Hu Bin selepas kemalangan,  Hu Bin dalam kehidupan seharian dan seorang lelaki yang dikatakan sebagai pengganti.

Penulis mencatatkan perbezaan antara berat badan dan jarak antara kening, serta membuat kaji selidik Internet di mana 130 orang merasakan lelaki di mahkamah adalah Hu Bin, manakala 8,873 yang membuat kesimpulan bahawa dia adalah pengganti.

Akan tetapi, tidak semua orang percaya bahawa keluarga Hu Bin mengupah pengganti.

Pihak berkuasa kehakiman menegaskan bahawa lelaki yang dihukum adalah Hu Bin dan seorang pegawai berkata bahawa "Kes ini bukan salah satu daripada Ding zui.

Keluarga Hu Bin hanya mempunyai kekayaan yang sederhana dan mereka tidak mempunyai kuasa politik.

Foto-foto lelaki di dalam kereta dan di mahkamah kelihatan seperti orang yang berlainan, tetapi ia hanya sudut kamera dan pencahayaan,".

Namun, pegawai itu tidak menafikan terdapat kemungkinan rasuah terlibat kerana hukuman penjara 3 tahun adalah sesuatu yang tersangat ringan bagi kes sebegitu.


Cerita Bagaimana Penduduk Kawasan Paling Terpencil di India Mengundi Pilihanraya

Statistik pengundi dalam pilihanraya di India memang menggerunkan : 900 juta orang, 83 juta pengundi kali pertama, 11 juta petugas pilihanraya, 4 juta mesin undian elektronik, 1 juta stesen dunian dan 570 tren perkhidmatan khas yang dijadualkan, untuk mengangkut pekerja dan petugas keselamatan di seluruh lokasi undian dibuka.

Tidak hairanlah India kerap digelarkan sebagai negara  pengamal demokrasi terbesar di dunia, berikutan skalanya yang tidak dapat ditandingi negara lain.Abaikan sebentar dakwaan korupsi yang kerap dikatakan - kerana artikel ini memfokuskan pada nasib golongan pekerja dan petugas pilihanraya.

Kisah pilihanraya di India bukan hanya sekadar bertumpu pada jumlah atau statistik yang besar dan gah, malahan turut sama terselit kisah bagaimana ratusan petugas pilihanraya India bersusah payah meredah perjalanan jauh, hanya untuk memastikan beberapa orang pengundi dapat mengundi - walau terpencil mana sekalipun kedudukan mereka.

Suruhanjaya Pilihanraya India atau kami singkatkan sebagai SPRI sajalah ya, menetapkan setiap pengundi yang ada mestilah tidak perlu berjalan melebihi 2 km daripada rumah ke tempat pengundian, walau di mana saja mereka berada. Oleh sebab itu, SPRI terpaksa membuka pusat pengundian yang sangat terpencil seperti di Taman Negara Gujarat yang hanya mempunyai seorang pengundi yang berstatus Sami Hindu, tinggal di dalam hutan bersama sekumpulan singa.

Ada petugas pilihanraya yang perlu mendaki gunung bagi sampai ke sebuah kampung terpencil bernama Malogam yang terletak dalam daerah Arunacal Pradesh, di mana hanya seorang wanita bermastautin di dalamnya. Daerah tersebut juga menempatkan beberapa buah lagi pusat pengundian yang terletak di dalam hutan Himalaya, memerlukan petugas SPRI melalui perjalanan beronak ranjau dan duri.

Daerah yang bersempadan dengan negara Bhutan, Myanmar dan China itu menjadi antara destinasi SPRI paling sukar, memerlukan setiap petugas yang ditugaskan ke situ berada dalam keadaan fizikal terbaik mereka.

Setiap kali pilihanraya diadakan, petugas SPRI akan memulakan perjalanan mereka seminggu lebih awal sekiranya mereka ditugaskan ke kawasan-kawasan mencabar seperti Arunacal Pradesh. Perjalanan mereka biasanya dimulakan dengan menaiki kenderaan kereta atau jip sejauh 250 km, melalui kawasan-kawasan hutan di mana tiada fasiliti jalan raya wujud membantu menghubungkan pekan yang ada.

Sekiranya bernasib baik, mereka akan diterbangkan dengan bantuan helikopter milik tentera udara India ke kawasan bernama Vijoynagar. Sekiranya tiada bantuan tentera, petugas SPRI perlu melakukan perjalanan dengan berjalan kaki selama enam hari untuk sampai ke situ.

Tiba di Vijoynagar, petugas SPRI mungkin dibenarkan berehat sebentar sebelum memulakan perjalanan merentasi hutan tebal yang gelap, tanpa bantuan cahaya matahari akibat dilindungi pokok gergasi, bertemankan obor api dan lampu suluh serta bantuan petunjuk arah warga tempatan. Perjalanan selama 8 jam sejauh 12 km itu perlu dilakukan berhati-hati akibat ancaman gajah liar, sebelum mereka sampai ke pusat pengundian Gandhigram.

Kisah-kisah begini amat biasa didengari di India setiap kali tiba waktu pilihanraya. Antara kisah lain yang menarik melibatkan sekumpulan petugas yang perlu memanjat gunung setinggi 4,327 m untuk mengumpulkan undian 12 orang pengundi. Ada antara petugas yang perlu mendaki berbekalkan tangki oksigen dek tekanan udara yang menyukarkan pernafasan.

Bagi komuniti yang hidup di kawasan pulau terpencil seperti di kepulauan Nicobar dan Andaman pula, kisah petugas SPRI hampir serupa namun cabarannya pula berbeza. Oleh kerana kedudukan mereka yang jauh daripada kawasan lain serta sukar untuk diakses, petugas SPRI perlu memulakan perjalanan mereka sambil membawa peralatan mereka merentasi lautan.

Perjalanan lebih 24 jam dengan menaiki beberapa jenis pengangkutan air berdasarkan keperluan dan lokasi, diakhiri dengan cabaran meredah sungai yang dipenuhi buaya dan ular berbisa. Semua peralatan mereka dibalut dengan plastik bagi memastikan ketahanannya dilindungi. Ada juga kumpulan petugas yang perlu terjun dari bot meredah air pada paras pinggang sambil menggendong peralatan mereka untuk tiba ke tebing sungai berikutan keadaan sungai yang tidak selamat untuk bot.

Semua usaha mereka adalah untuk memastikan 9 orang pengundi yang duduk jauh terpencil mengundi, dapat  menunaikan tanggungjawab mereka memilih pemimpin negara.

Beginilah kisah petugas pilihanraya setiap kali tiba musim pilihanraya di negara India. Mereka yang tidak dikenali ini adalah wira sebenar masyarakat India yang sanggup mempertaruhkan nyawa bagi memastikan setiap suara rakyat India dapat sampai, dalam proses pilihanraya terbesar dunia.

Artikel ini adalah terjemahan semula artikel yang diterbitkan oleh The Washington Post pada 13 April 2019. Bagaimanapun, kami menyertakan pautan percuma menerusi ABC News sebagai rujukan.


5 Kisah Individu Melakukan Pembedahan Ke Atas Diri Sendiri

Bagi kebanyakan orang, menjalani pembedahan boleh menjadi satu mimpi ngeri.

Antara salah satunya adalah kerana rasa takut terhadap kesakitan yang akan dialami selepas pembedahan dan juga kemungkinan kematian jika pembedahan tidak berjaya.

Namun, ada sesetengah orang yang cukup gila tanpa mengambil kira rasa takut ini dengan membedah diri mereka sendiri. Kebanyakan kes yang berlaku adalah kerana keterpaksaan.

iluminasi.com kongsikan 5 kes individu melakukan pembedahan ke atas diri sendiri.

Ia mula-mula dilakukan kira-kira 10,000 tahun yang lalu, menjadikannya salah satu prosedur pembedahan tertua yang dilakukan oleh manusia.

Walau bagaimanapun, ia adalah biasanya untuk sebab yang berbeza. Pada masa lalu, orang menjalankan kraniotomi untuk merawat kecederaan tengkorak, menyembuhkan kegilaan dan sakit kepala serta membenarkan roh-roh jahat meninggalkan mayat mereka.

Hari ini, kraniotomi digunakan untuk merawat pendarahan dalaman di dalam tengkorak. Walau bagaimanapun, ada yang percaya bahawa kraniotomi diperlukan untuk meningkatkan kualiti otak.

Amanda Feilding adalah salah seorang daripadanya. Pada awal 1980-an, dia meminta beberapa pakar bedah untuk melakukan prosedur tersebut ke atasnya.

Ada yang menolaknya dan ada yang bersetuju, namun membatalkan kerana bimbang akan risiko yang dihadapi.

Dia menyuntik anestesia dan menggunakan gerudi doktor gigi untuk menebuk lubang di tengkoraknya.

Beberapa jam kemudian, dia meninggalkan rumah untuk menghadiri pesta dengan kepalanya yang berbalut walaupun kehilangan seliter darah.

Dia terus menyokong prosedur kraniotomi kepada orang ramai dan tidak teragak-agak untuk mempromosikannya.

Apabila dia bertanding untuk ke parlimen pada tahun 1983, slogan kempennya adalah "Undi Feilding-Kraniotomi untuk Kesihatan Kebangsaan."

Dr Evan O'Neill Kane melakukan operasi pembedahan untuk mengeluarkan apendiks ke atas dirinya pada 15 Februari 1921.

Dia tidak merancang untuk membedah dirinya sendiri. Malah, dia sedang berada dalam bilik pembedahan sambil menunggu doktor bedah, tetapi memutuskan untuk membedah diri sendiri.

Sebagai seorang ketua doktor pakar bedah hospital tersebut, dia memberitahu kakitangannya untuk tidak campur tangan ketika dia menyuntik dirinya dengan bius dan mula memotong perutnya dengan bantuan cermin.

Saat-saat yang paling membuatkan kakitangan hospital panik adalah ketika Dr. Evan bergerak ke hadapan membuatkan ususnya terkeluar.

Dia kemudiannya menolak ususnya kembali ke dalam badan dan meneruskan pembedahan.

Dr. Evan menyatakan bahawa dia melakukan pembedahan ke atas dirinya untuk lebih memahami ubat bius dan bagaimana rasa yang dialami oleh pesakit ketika pembedahan.

11 tahun kemudian, dia melakukan satu lagi pembedahan ke atas dirinya dan kali ini ia disebabkan oleh hernia.

Nmun, ia tidak begitu berjaya dan Dr. Evan menghidap radang paru-paru, yang membunuhnya 3 bulan kemudian.

Pada malam Mac 2000, Ines Ramirez Perez bersendirian dengan anak-anaknya di rumahnya di Oaxaca, Mexico dan merasakan sakit di perutnya.

Kesakitan yang dirasakan adalah sesuatu yang biasa dialami, sama seperti yang dirasakan apabila air ketubannya pecah pada kehamilan sebelumnya.

Walau bagaimanapun, dia kehilangan bayi itu kerana lewat sampai ke hospital untuk menjalani pembedahan.

Dia menyuruh salah seorang daripada anaknya untuk membeli pisau dapur dengan bilah 15 sentimeter Sebelum memulakan, dia meminum 3 gelas minuman keras.

Dengan menggunakan pisau tersebut, Ines merobek lubang 18 sentimeter di perutnya, mengalihkan organnya sehinggakan ada yang terkeluar lalu mengeluarkan bayinya.

Semua ini dilakukan tanpa ubat bius. Setelah selesai, Ines memotong tali pusat, memasukkan kembali organnya ke dalam tubuh dan memberitahu anaknya untuk meminta bantuan seseorang untuk menjahit perutnya.

Seorang lelaki tiba dan membawa Ines ke klinik di mana dia dibenarkan pulang ke rumah dengan bayinya 5 hari kemudian.

Pada tahun 2003, Aron Ralston sedang menuruni sebuah gaung di Utah apabila dia tiba-tiba tergelincir, menyebabkan batu besar terjatuh dan menghempap tangan kanannya.

Dia cuba untuk melepaskan tangannya namun tidak berjaya. Dia tahu bahawa tiada siapa yang akan datang untuk menyelamatkannya dalam masa terdekat kerana dia mendaki berseorangan tanpa memberitahu sesiapa.

Tangan kanannya yang terperangkap mula menjadi kebas dan bahkan mulai terurai. Pada satu ketika, dia menusuk ibu jarinya yang mati dengan pisau dan mendengar bunyi angin keluar.

Setelah terperangkap selama lima setengah hari dan mengetahui dia akan mati dalam gaung jika dia tidak mengambil tindakan, Aron melakukan pembedahan ke atas dirinya sendiri.

Dia menggunakan berat badannya untuk memecahkan tulang lengan terhadap batu sebelum menggunakan pelbagai alat untuk memotong tendon, daging dan tisu di sekitar lengan yang hampir putus.

Setelah bebas, dia mengambil gambar lengan yang terperangkap yang dipotong dan meninggalkan gaung tersebut.

Pada tahun 2009, Roland Mery, 61 tahun dari England sangat terdesak untuk menjalani pembedahan jantina sehinggakan dia melakukannya sendiri.

Sebelum melakukan pembedahan itu, dia telah melawat sebuah hospital di mana dia diberitahu untuk menunggu selama 2 tahun.

Tempoh itu terlalu lama untuknya, jadi pada suatu pagi dia mengambil beberapa ubat penahan sakit dan masuk ke bilik mandinya.

Dengan menggunakan alat pembedahan sementara, dia mengeluarkan alat kelaminnya dan melakukan pembedahan.

Setelah selesai, dia menjerit kepada isterinya, "Telefon 999, Julie. Saya telah berjaya melakukannya!"

Sebuah ambulans muncul dan menghantar Roland ke Hospital Royal Gwent, doktor bertugas memberitahunya bahawa pembedahan yang dilakukannya agak menakjubkan.

Bagaimanapun, isterinya tidak boleh mengikutinya ke hospital kerana pihak berkuasa percaya bahawa dia telah menyerang suaminya.

Mereka melayaninya seperti seorang suspek dan juga menghantar pakar forensik untuk mencari bukti jenayah di rumah pasangan ini.


Kamikatsu - Bandar Kecil di Jepun Yang Mengamalkan Konsep Sifar Sampah Untuk Setiap Rumah

Antara sebab sesuatu program kitar semula gagal atau kurang berjaya adalah kerana kesukaran atau lebih tepat lagi kemalasan kita untuk mengasingkan sampah. Memandangkan tidak semua sampah boleh dikitar semula, maka adalah wajib ianya terlebih dahulu diasingkan kepada beberapa jenis seperti plastik, besi, sampah tidak boleh dikitar semula dan lain-lain lagi.

Bagi memudahkan pengasingan sampah ini, di sesetengah tempat telah disediakan tong sampah yang berlainan warna bagi memudahkan orang ramai mengasingkan sampah. Walau bagaimanapun, di rumah, pengasingan sampah ini biasanya tidak dilakukan.

Menariknya, di sebuah bandar kecil di Jepun iaitu Kamikatsu, mengasingkan sampah merupakan perkara wajib yang mesti dilakukan bagi setiap isi rumah. Bandar ini mengamalkan konsep sifar sampah bagi setiap rumah.

Bukan itu sahaja, lebih memeningkan terdapat 45 kategori sampah yang perlu diasingkan! Di pusat pengumpulan sampah, terdapat banyak tong sampah untuk pelbagai kategori antaranya surat khabar, majalah, karton, botol plastik, tin aluminium, tin besi, lampu pendarfluor dan banyak lagi.

Bagi orang luar, perkara ini mungkin nampak menyukarkan. Namun, bagi penduduk tempatan, mereka tekad untuk mencapai sasaran untuk menghasilkan sifar sampah daripada setiap rumah. Pada masa kini, mereka sudah mencapai tahap 80%.

Pada asalnya, penduduk di sini sama juga dengan penduduk di kebanyakan tempat lain yang sewenang-wenangnya meletakkan segala jenis sampah dalam satu plastik sebelum dibuang. Tidak kurang juga yang membakar sampah-sampah secara terbuka, sesuatu yang biasa kita lihat di sesetengah kawasan kampung di Malaysia.

Walau bagaimanapun, akhirnya mereka sedar pembakaran sampah secara terbuka ini akan menghasilkan banyak gas rumah hijau. Sementara itu, kewujudan pusat pelupusan sampah juga dikatakan akan mencemarkan alam sekeliling.

Menyedari kesan-kesan negatif ini, penduduk di Kamikatsu mengambil keputusan untuk melakukan perubahan plastik. Pada tahun 2003, mereka mula memperkenalkan konsep "Sifar Sampah" di kawasan tersebut. Pada awalnya, ramai penduduk yang mengeluh. Membersihkan dan mengasingkan sampah dianggap leceh dan memerlukan banyak masa.

Botol kaca dan plastik juga mesti dibuka penutupnya dan diasingkan mengikut jenis plastik dan kaca itu sendiri. Sebagai contoh, botol plastik daripada kicap dan minyak masak mesti diasingkan daripada botol plastik minuman. Setiap label pada botol juga mesti dibuang terlebih dahulu.

Di Kamikamitsu, tiada lori sampah yang akan datang ke rumah anda untuk mengutip sampah seperti di Malaysia. Oleh itu, penduduk perlu membawa sendiri sampah mereka ke pusat pengumpulan sampah. Di situ, pekerja akan memastikan bahawa sampah yang dibuang telah diasingkan dengan betul dan dimasukkan dalam tong sampah khas yang sudah dilabelkan.

Bagi barang-barang lama yang tidak digunakan lagi seperti baju terpakai, barangan kemas dan sebagainya, penduduk boleh meninggalkannya di pusat pengumpulan sampah dan menukarnya dengan barangan terpakai lain yang ditinggalkan disitu secara percuma.

Tidak semua sampah yang dihantar boleh dikitar semula. Walau bagaimanapun, sesetengah daripadanya boleh diguna semula untuk menghasilkan barangan baru. Maka, wujudlah kilang-kilang yang menghasilkan barangan baru daripada sampah atau barangan yang tidak boleh dikitar semula ini seperti pembuatan patung beruang daripada baju kimono lama.

Memang tidak dinafikan, ramai penduduk yang mengeluh pada awalnya apabila konsep Sifar Sampah ini diperkenalkan di sini. Walau bagaimanapun, lama-kelamaan ianya sudah menjadi kebiasaan disini. Malah, setiap orang disini kini melihat sampah itu dari sudut yang berbeza.

Sebagai contoh, penduduk menjadi lebih teliti mengenai barangan yang mereka beli dan bagaimana ianya boleh dibuang kelak. Salah seorang pemilik kedai di bandar ini berkata, dia kini hanya membeli barangan yang dipek dalam kotak kadbod memandangkan kotak tersebut boleh digunakan semula untuk menyimpan barangan lain.

Pada masa kini, bandar yang hanya mempunyai sekitar 1700 orang penduduk ini berada di landasan yang betul dan pencapaian mereka boleh dibanggakan. Daripada keseluruhan sampah, hanya sekitar 20 peratus sahaja yang akhirnya terpaksa dihantar ke pusat pelupusan sampah.

Walau bagaimanapun, usaha ini tidak terhenti setakat ini sahaja. Penduduk disini sentiasa berusaha mengurangkan lagi sampah yang terpaksa dilupuskan.


9 Helah Licik Dan Pintar Digunakan IKEA Untuk Membuatkan Anda Berbelanja Lebih

Kedai-kedai IKEA adalah seperti Disneyland untuk orang dewasa di mana mereka masuk ke dalam IKEA bukan hanya untuk membeli perabot, tetapi untuk bersenang-senang dan mungkin ingin "mengembara".

Di lokasi magik ini, pemikiran logik pelanggan hilang dan pelanggan mula mengisi bakul dengan barangan yang tidak diperlukan.

Sebenarnya, syarikat gergasi Sweden ini mempunyai helah pintar dan licik untuk memanipulasi pemikiran pelanggan mereka.

iluminasi.com kongsikan 9 helah licik dan pintar yang digunakan IKEA untuk membuatkan anda berbelanja lebih.

Gerd Diewald, salah seorang daripada pengurus IKEA dari Amerika Syarikat, mengatakan bahawa bebola daging adalah "penjual sofa terbaik".

Bebola daging adalah salah satu produk yang paling popular di kedai perabot ini di mana setiap tahun, pelanggan dari seluruh dunia makan kira-kira satu bilion produk ini. Apakah rahsia di sebalik hidangan ini?

Pelanggan yang lapar adalah pelanggan yang teruk. Ini sebabnya restoran IKEA terletak betul-betul di tengah-tengah. Bahagian pemasaran tahu bahawa hidangan yang baik membuatkan anda lebih gembira dan berkemungkinan membeli sesuatu yang lain.

Satu hidangan bebola daging tidaklah begitu mahal, tetapi pelanggan mula merasakan seolah-olah IKEA adalah kedai yang murah hati.

Harga yang mampu untuk bebola daging menunjukkan bahawa semua produk lain di sini juga tidak mahal.

Ikea memadamkan kewaspadaan anda menggunakan makanan yang berpatutan ini dan akhirnya anda berakhir dengan membeli banyak barangan mereka.

Saiz beberapa tilam yang dijual di Ikea sedikit berbeza daripada apa yang kita gunakan.

Ini kelihatan seperti bukan masalah besar di mana anda hanya perlu membeli pangkalan katil baru.

Tetapi ada satu perkara kecil yang anda perlu beli, iaitu cadar. Kilang-kilang biasa menghasilkan cadar berukuran biasa dan saiznya tidak sama dengan tilam IKEA.

Oleh itu, anda terpaksa membeli cadar jenama IKEA sahaja. Begitu juga untuk bantal di mana sebahagian daripadanya, terdapat hanya satu tempat di mana anda boleh membeli sarung bantal iaitu IKEA.

Peralatan rumah binaan dalaman di IKEA jauh lebih mahal daripada di kedai-kedai lain.

Mengapa? Kerana produk-produk ini adalah satu-satunya jenis produk yang dibuat oleh kilang pihak ketiga terutamanya untuk IKEA.

Semua produk lain dibuat di kilang-kilang milik IKEA sendiri. Jadi, perkakas rumah ini agak unik dan pelanggan tidak membayar untuk kualiti yang luar biasa, tetapi secara harfiahnya hanya untuk jenama ini.

Pernah tak anda mengalami situasi di mana seorang pekerja IKEA datang kepada anda dan bertanya, "Ada apa-apa yang saya boleh bantu?". Tidak kan?

Ini kerana mereka dilarang untuk berbuat demikian untuk membenarkan anda membuat pilihan sendiri dan ini adalah salah satu helah pemasaran yang pintar.

"Bagaimanakah saya dapat membantu anda?" Dan kerana itu adalah dilarang untuk berbuat demikian. Rakan kongsi runcit membolehkan anda membuat pilihan anda sendiri. Dan ini juga satu lagi pemasaran pemasaran yang hebat.

IKEA memberi anda peluang untuk bermimpi tentang kehidupan yang anda mampu dapatkan jika anda membeli barang-barang yang luar biasa ini. Dan ini sangat berkesan.

Reka bentuk laluan di IKEA yang berbelok-belok seperti maze telah lama menjadi bahan ketawa di internet iaitu amat mudah untuk sesat di kedai ini.

Ini bukan kerana anda lemah dalam mencari jalan, tetapi kerana pereka bentuk kedai ini cuba membuatkan anda sesat dengan sengaja.

Arkitek dari London, Alan Penn memberitahu bagaimana ia berfungsi di mana maze yang rumit dan ketiadaan laluan lurus yang mudah menjadikan pelanggan berjalan dalam lingkaran dan kembali ke tempat yang sama berulang kali.

Selepas berjalan selamat satu jam seperti ini membuatkan seseorang menjadi bingung dan benar-benar membuatkan seseorang itu lupa tujuan utama mereka datang ke IKEA.

Alan Penn menganggarkan bahawa kira-kira 60% daripada kesemua pembeliannya di IKEA adalah sesuatu yang tidak dirancang pada asalnya.

Dari segi psikologi, terdapat istilah yang dipanggil "kesan IKEA" ("IKEA effect"). Ini merujuk kepada penyelewengan kognitif yang berlaku apabila pembeli menghargai barangan lebih apabila mereka yang memasangnya.

Cuba fikir, anda menghabiskan berjam-jam memasang perabot yang dibeli dan tercari-cari cara untuk memasangnya membuatkan anda letih, tetapi apabila anda perlukan perabot anda akan pergi ke IKEA lagi.

Pelanggan sukakan IKEA kerana banyak sebab termasuklah pengalaman membeli yang berlainan serta reka bentuk sejagat. Tetapi lebih daripada itu, mereka suka masa dan usaha yang dilaburkan untuk memasang perabot.

Ini memberikan kepuasan sebenar yang tidak boleh diperolehi daripada membeli perabot di tempat lain.

Bahagian pemasaran IKEA menggunakan prinsip bulla bulla di mana mereka meletakkan bakul penuh dengan produk yang berbeza di seluruh kedai.

Pemikiran pelanggan adalah jika terdapat sesuatu dalam kuantiti yang banyak, ia sudah tentunya murah.

Anda akan membeli tuala, selimut dan sudu tetapi bukan kerana anda memerlukannya tetapi kerana ia dijual pada harga yang sangat "murah". Namun, ia sebenarnya tidak murah.

Ini cara IKEA menjual banyak produk tanpa sebarang diskaun dengan memanipulasi pelanggan untuk membeli lebih banyak.

Pernahkah anda perasan bahawa IKEA tidak mempunyai tingkap atau jam besar? Ini adalah helah yang dipinjam daripada kasino. IKEA melakukan semua ini untuk membuatkan anda tidak menyedari bahawa anda telah menghabiskan masa yang banyak di kedai ini.

Sebaik sahaja anda menghapuskan semua sumber cahaya semula jadi dan semua jam, pelanggan mula menghabiskan lebih banyak masa untuk membeli-belah.

Tidak ada apa yang boleh mengganggu anda daripada berfikir tentang apa yang hendak dibeli.

Jadi anda sudah melengkapkan perjalanan anda melalui maze di IKEA dan anda sudah bersedia untuk membayar dan membuatkan sesetengah pelanggan terkejut.

Produk-produk yang sangat murah secara berasingan, menjadi mahal apabila dihitung kesemuanya. Ini sudah tentu membuatkan anda kusut tetapi IKEA tahu cara untuk melegakan kekusutan anda dalam mengucapkan selamat tinggal kepada wang anda.

Sejurus selepas anda membayar melalui kaunter tunai, IKEA menyediakan kedai yang menjual hotdog dan ais krim yang murah.

Makanan ini mungkin produk yang paling murah anda boleh dapati di sini kerana IKEA tidak mahu anda berada dalam mood yang tidak baik selepas membeli-belah.

Jadi, anda tidak akan berasa bersalah membeli banyak produk yang tak penting kerana perkara terakhir yang anda beli adalah sangat murah.


Remaja 14 Tahun Ini Main Videogame 18 Jam Sehari Jana Pendapatan RM68 Ribu Sebulan

Griffin Spikoski mungkin bukan nama yang terkenal pada majoriti masyarakat dunia, tetapi bagi mereka yang menggilai permainan video sensasi Fortnite - nama beliau menjadi sebutan ramai.

Saluran Youtube Spikoski yang memaparkan video beliau bermain permainan atas talian itu, mempunyai 1.2 juta pengikut dengan lebih 71 juta kali tontonan keseluruhannya. Pendapatan yang dijana beliau hanya dengan bermain Fortnite mampu membawa pulangan lumayan pada beliau.

Tahun lepas saja dia berjaya membawa pulang pendapatan melebihi $200,000 setahun atau sekitar RM825,000 - lebih kurang RM68 ribu sebulan. Apa yang mengagumkan, Spikoski baru berusia 14 tahun.

Salah satu perkara yang paling sukar untuk beliau dalam kehidupannya sebagai seorang pelajar, adalah kesukaran untuk membahagikan masanya belajar di sekolah serta tugasannya sebagai seorang pemain Fortnite popular.

Spikoski yang menggunakan nama gelaran 'Sceptic' di Youtube, terpaksa mengambil langkah untuk memindahkan masa belajarnya di sekolah kepada pembelajaran secara dalam talian - bagi membolehkan dia fokus sepenuhnya pada kariernya.

Kedua ibu bapanya tidak menyangka anaknya sehebat itu, sehinggalah mendengar sendiri daripada orang lain apa yang telah berlaku pada nasib anak mereka. Ini kerana kedua ibu bapanya seakan tidak percaya anak mereka sehandal atlit elektronik professional, walaupun Spikoski sendiri memberitahu dia handal.

Selepas satu pertarungannya dengan seorang pemain Fortnite terkenal berakhir dengan kemenangan pada Spikoski, video rakaman perlawanan itu yang dimuatnaik ke Youtube mendapat jumlah tontonan sekitar 7.5 juta orang. Nama Spikoski atau lebih dikenali sebagai 'Sceptic' mula disebut-sebut dan populariti beliau meningkat naik.

Spikoski mula mengambil lebih serius peluang yang terbuka, mengutip $100 pertama melalui aplikasi Twitch dan dua bulan kemudian, melihat hasil pendapatannya meningkat berkali-kali ganda. Ibu bapanya mula melantik juruakaun serta penasihat kewangan bagi menguruskan wang yang mencurah masuk.

Nama 'Sceptic' mula jadi lebih terkenal sehingga memberi tekanan pada Spikoski dalam kehidupan hariannya. Identitinya yang nyata berbeza di antara dunia nyata dan dunia dalam talian menyebabkan Spikoski perlu mengambil keputusan sukar; dia berhenti daripada persekolahan sepenuhnya dan bernasib baik tindakan itu disokong oleh kedua ibu bapanya.

Walaupun berat pada awalnya, kesungguhan anak mereka menyebabkan ibu bapanya belajar menerima karier baru anak mereka. Saudara mara yang sebelum itu skeptikal terhadap keputusan ibu bapa Spikoski juga tercengang mendengar pendapatan lumayan yang diperolehi Spikoski, hanya dengan bermain permainan video sepanjang hari.

Griffin Spikoski dibenarkan bermain permainan video sejak berusia 3 tahun, sedikit sebanyak membentuk persepsi dan minatnya terhadap permainan video sehinggalah sejak usia kecil lagi, dia memasang impian mahu menyertai pertandingan permainan video secara professional.

Persoalannya - adakah mereka yang skeptik dengan masa depan atlit elektronik ini mempunyai asas yang kukuh kenapa mereka berpandangan sedemikian atau atlit elektronik memang perlu dilihat sebagai satu peluang kerjaya baru, dengan minda yang lebih terbuka?

Apa pun pandangan anda, kejayaan Spikoski mencapai pendapatan hampir RM1 juta pada usia muda bukanlah satu kejayaan yang perlu dipandang enteng. Apatah lagi semuanya dilakukan hanya dengan duduk depan komputer saja.

Jika anda diberikan peluang serupa - mahukah anda mengambil keputusan seperti adik muda kita?


Kisah Penduduk Bandar Times Beach Yang Terpaksa Meninggalkan Bandar Mereka Akibat Pencemaran Sisa Kimia

Beberapa bulan lepas, Malaysia tiba-tiba gempar dengan kes pembuangan sisa toksik di sungai di Pasir Gudang. Akibat daripada pembuangan ini, berpuluh individu telah dimasukkan ke hospital akibat pelbagai komplikasi yang berpunca daripada sisa toksik yang dibuang oleh syarikat yang tidak bertanggungjawab ini.

Akibat daripada kes ini, sekolah-sekolah yang berdekatan dengan sungai-sungai yang terlibat terpaksa ditutup selama beberapa hari. Malah, kerajaan juga terpaksa membelanjakan jutaan ringgit bagi menguruskan sisa-sisa buangan kimia tersebut dan membersihkan kembali sungai-sungai yang terlibat.

Kes ini seharusnya menjadi pengajaran kepada kerajaan betapa pentingnya mempunyai penguatkuasaan yang berterusan dan jujur dalam menguruskan sisa buangan kimia dan sisa bahan terjadual ini.

Pembuangan sisa kimia secara tidak bertanggungjawab seperti ini pernah berlaku di kawasan lain, contohnya di sebuah bandar bernama Times Beach yang terletak di Missouri, Amerika Syarikat. Akibatnya, keseluruhan penduduk terpaksa mengosongkan rumah mereka dan berpindah keluar daripada bandar Times Beach.

Bandar Times Beach terletak di Missouri, Amerika Syarikat dan wujud daripada sebuah program pemasaran yang sangat pelik. Pada tahun 1925, sebuah akhbar bernama St. Louis Star-Times telah membeli tanah disini dan mula menjualnya dalam bentuk lot sebesar 20 kaki darab 100 kaki bagi setiap lot tanah.

Dengan hanya bayaran sebanyak $67.50 pada ketika itu yang bersamaan dengan $900 pada masa kini, pembeli boleh mendapat sebuah lot tanah dan langganan akhbar syarikat tersebut selama 6 bulan. Kesemua lot habis dijual namun kawasan ini tidak dibangunkan seperti yang diharapkan oleh syarikat ini.

Peristiwa Great Depression dan kekurangan minyak petrol ketika Perang Dunia Kedua menjadikan kawasan ini pilihan bagi keluarga daripada golongan rendah dan pertengahan untuk membina rumah. Sebanyak kira-kira 2000 orang tinggal di sini sehinggalah mereka dipaksa keluar pada tahun 1985 akibat kes pembuangan sisa kimia secara haram disini.

Masalah bermula akibat debu yang terlalu banyak dikawasan ini akibat jalan raya yang tidak berturap. Apabila lori dan kereka lalu, debu-debu ini akan berterbangan ke rumah-rumah dan kenderaan penduduk disini. Perkara ini amat mengganggu kehidupan penduduk tempatan tapi malangnya mereka tidak mempunyai kewangan untuk menurap.

Oleh itu, mereka telah mengambil keputusan mengupah Russell Martin Bliss bagi mengatasi masalah ini. Beliau memiliki sebuah bisnes menguruskan sisa-sisa minyak dan mendakawa mempunyai solusinya sendiri bagi mengurangkan jumlah debu yang berterbangan di kawasan itu.

Beliau akan menyembur sisa-sisa minyak terpakai di jalan-jalan di bandar ini untuk memerangkap debu-debu ini daripada berterbangan. Setiap semburan dikatakan mampu bertahan selama beberapa bulan. Penduduk tempatan kagum dengan solusinya ini dan mula mendapatkan khidmatnya untuk mengurangkan habuk dan debu di jalan berdekatan dengan rumah mereka.

Pada masa yang sama, Russell Martin Bliss baru sahaja mendapat kontrak daripada sebuah syarikat pembekal bahan kimia yang mahukannya menguruskan proses pembuangan sisa-sisa industri dan sisa terjadual daripada syarikat itu. Tanpa pengetahuannya, sisa kimia itu mengandungi sejenis bahan kimia yang sangat bertoksik dikenali sebagai dioxin.

Bagi memudahkannya melupuskan sisa-sisa kimia tersebut, beliau telah bertindak mencampurkan sisa minyak terpakai dan sisa kimia yang diterimanya itu. Campuran kedua bahan ini kemudian telah digunakan untuk menyembur jalan-jalan di sekitar Missouri termasuklah Times Beach bagi mengurangkan debu-debu di jalan.

Malangnya, suatu perkara pelik telah terjadi. Di ladang dimana beliau telah diupah untuk menyembur jalan, kuda, burung dan beberapa haiwan ternakan lain telah mati tidak lama selepas itu. Di sebuah lagi ladang di Moscow Mills, 62 ekor kuda mati. Ramai kanak-kanak mula jatuh sakit, sakit perut, cirit-birit dan sebagainya.

Kes-kes kematian yang mengejutkan ini telah mendapat perhatian kerajaan dan  pihak Centers for Disease Control (CDC) telah diarahkan untuk membuat kajian tanah di kawasan tersebut. Kajian yang dibuat menunjukkan kepekatan dioksin dalam tanah yang 100 kali ganda lebih tinggi daripada kadar yang dibenarkan untuk pendedahan kepada manusia.

Organisasi Environmental Protection Agency (EPA) dan CDC telah dapat mengenalpasti syarikat yang menghasilkan dioxin tersebut dan mengharamkannya serta merta. 10 tahun berikutnya, kerajaan terpaksa bekerja keras mengenalpasti lokasi-lokasi dimana bahan kimia ini telah dilupuskan secara haram dan mengkaji bahaya bahan kimia ini terhadap haiwan.

Pada tahun 1982, sebuah dokumen sulit daripada EPA berkaitan pencemaran dioxin ini telah terbocor keluar kepada penduduk bandar Times Beach. Barulah penduduk sedar akan bahaya dioxin dan perkara ini telah menimbulkan kegusaran dan kemarahan penduduk tempatan.

Akibat tekanan menggunung daripada penduduk tempatan, akhirnya pada tahun 1983 pihak EPA mengumumkan bahawa bandar Times Beach tidak lagi sesuai didiami. Dua tahun kemudian, bandar ini berjaya dikosongkan sepenuhnya. Kerajaan telah membayar $33 juta sebagai pampasan kepada penduduk dan $200 juta untuk proses pembersihan yang hanya selesai pada tahun 1997.

Kini, kawasan Times Beach telah dijadikan sebagai sebuah taman sebesar 419 ekar. Terdapat sebuah jambatan bersejarah yang menyeberangi Sungai Meramec dan terdapat sebuah pusat pengunjung disini yang merupakan satu-satunya bangunan yang masih kekal berdiri di kawasan ini.


Kenapa Otot Muka Kita Tak "Sado" Walaupun Digunakan Setiap Hari?

Apabila anda pergi ke gym, kerap kali anda akan berasakan usaha keras yang dilakukan tidak membuahkan hasil. Namun selepas beberapa bulan atau tahun, tak dapat dinafikan anda akan melihat perubahan yang ketara.

Otot anda membesar, baju anda semakin ketat dan anda mula mendapat perhatian dari orang sekeliling. Jika anda bersenam 1 jam sehari untuk 5 hari dalam seminggu, otot-otot tertentu hanyalah digunakan untuk tempoh yang singkat.

Tetapi, anda masih dapat melihat perubahan pada otot selepas beberapa bulan.

Dan apabila bercakap tentang otot, kebanyakan daripada kita dengan serta-merta terfikirkan tentang biceps, quadriceps (peha), pektoral (dada) dan bahagian yang biasanya disasarkan untuk senaman di gym.

Namun, muka kita juga dipenuhi dengan otot, yang bertanggungjawab ke atas semua yang berlaku bermula dari mengelipkan mata dan mengubah ekspresi muka sehinggalah ke mengunyah makanan dan bersiul.

Memandangkan kita menggunakan otot muka sepanjang hari setiap hari, kenapa otot-otot ini tidak membesar dan berketul sama seperti yang lain?

Bukankah wajah kita akan kelihatan lebih "tajam" kerana mengunyah makanan 3 kali sehari seumur hidup?

Sebelum menjelaskan jawapan spesifik, kita harus memahami terlebih dahulu asas pertumbuhan otot.

Apabila anda pergi ke gym dan mula bersenam, anda pada asasnya meletakkan tekanan pada otot anda untuk meningkatkan saiz dan kekuatannya.

Apabila anda memberikan tekanan kepada salah satu daripada lebih daripada 600 otot rangka, yang diperbuat daripada myofibril dan sarcomere, sejumlah serat otot tersebut rosak dan harus diperbaiki.

Apabila serat-serat otot ini pulih dan terikat bersama-sama, ia akan membuatkan saiz otot meningkat. Proses ini dinamakan hipertrofi, lebih dikenali sebagai pertumbuhan otot.

Namun, salah satu faktor yang harus diambil kira adalah pertambahan jisim otot ini datang daripada lebih banyak protein otot yang diproses, berbanding yang dipecahkan.

Sekiranya badan anda dapat mengaktifkan sel-sel satelit (seperti sel stem untuk otot) dan menggalakkan myofibril protein otot untuk terbentuk, maka otot-otot anda akan membesar disebabkan oleh pendedahan kepada tekanan.

Oleh itu, walaupun anda sering bersenam dan mudah untuk menambahkan jisim otot selepas beberapa minggu di gym, namun ia mempunyai had.

Tidak ada otot dalam tubuh manusia yang boleh berkembang selama-lamanya. Sebab utama untuk ini adalah myostatin, sebatian penghalang yang berfungsi sebagai tolok kawalan untuk pertumbuhan otot di dalam badan.

Ia secara negatif mengawal otot rangka dan otot jantung berdasarkan jisim otot kita.

Dalam kalangan ahli bina badan, dipercayai bahawa peningkatan dalam pengambilan asid amino boleh mengurangkan kesan myostatin yang membolehkan pertumbuhan otot lebih besar namun ia masih belum dibuktikan.

Secara ringkasnya, aktiviti fizikal dan latihan senaman kita menentukan pertumbuhan otot, bersama-sama dengan pengaruh hormon, seperti testosteron dan IGF-1 (faktor Pertumbuhan Insulin) dan faktor-faktor genetik tertentu seperti tahap pengaktifan sel satelit badan.

Memandangkan anda sudah faham tentang otot-otot muka, satu perkara yang sangat jelas iaitu walaupun kita menggunakannya setiap hari namun kita tak semestinya memberikan tekanan kepada otot-otot ini.

Apabila anda bersenam dengan beban di gym, tekanan tersebut disebabkan oleh pertambahan berat besi. Hanya terdapat beberapa cara yang praktikal untuk meningkatkan "berat" pada otot muka ketika anda tersenyum, mengunyah, mengedutkan muka atau mengelipkan mata.

Tanpa penambahan berat ini, tiada kerosakan yang berlaku kepada otot-otot muka. Dengan ini, tiada pertumbuhan otot baru atau pelepasan sel satelit ke lokasi otot.

Selain itu, walaupun ada beberapa alat yang boleh menambah berat ke fungsi normal otot muka kita, namun perkembangan otot baru adalah proses beransur-ansur bergantung kepada kekerapan dan pengulangan.

Ia bukan sahaja tidak praktikal, tetapi juga agak tidak masuk akal untuk membayangkan secara senamkan muka anda secara konsisten seperti ini dalam tempoh yang panjang.

Terdapat beberapa kes yang penting di mana otot muka boleh tumbuh, menghasilkan wajah yang kelihatan lebih "besar" dan "penuh".

Dalam pertandingan makan kompetitif, anda akan melihat para peserta menggunakan rahang mereka lebih kerap daripada orang biasa.

Hasilnya, otot yang mengelilingi rahang menjadi lebih besar dan lebih tegap, tetapi mereka ini hanyalah sebahagian kecil daripada populasi di dunia.

Secara keseluruhannya, otot muka kita boleh ditonakan atau kelihatan lebih tajam, tetapi ini disebabkan oleh kekurangan lemak, bukan kehadiran otot.

Apabila berat badan kita meningkan, wajah kita juga akan meningkat dari segi saiz atau kebulatannnya.

Oleh itu, apabila kita menurunkan berat badan, lemak yang berlebihan akan hilang dari wajah kita dan ini sekaligus mendedahkan lebih banyak struktur tulang serta otot muka.

Walaupun terdapat sedikit sahaja bukti untuk menunjukkan bahawa anda boleh meningkatkan otot wajah anda, otot-otot tersebut mempunyai persamaan lain dengan otot-otot tubuh yang lebih besar.

Dalam tahun-tahun kebelakangan ini, urutan muka dan "gimnasium muka" telah muncul dalam kalangan kumpulan kesihatan tertentu di seluruh dunia.

Melalui manipulasi otot muka, adalah mungkin untuk kita memberikan rasa relaks terhadap otot muka yang sering bekerja.

Walaupun nilai terapeutik rawatan ini masih dibahaskan di kalangan profesional perubatan, pengamalnya mendakwa bahawa otot mereka berasa lebih santai dan lebih gembira dengan penampilan mereka.


Kisah Lelaki Hamilkan 49 Wanita Secara Rahsia - Dr. Jan Karbaat

Mengetahui kebenaran bahawa anda seorang anak angkat bukanlah sesuatu yang mudah.

Bagi sesetengah orang, ia merupakan satu mimpi buruk kerana kehidupan selama ini dirasakan seperti satu penipuan.

Namun, bagi satu keluarga termasuk ayah dan ibu yang tidak mengetahui sama ada anak tersebut adalah milik mereka, adalah sesuatu yang lebih menakutkan.

Seorang doktor di pusat IVF (persenyawaan in vitro) yang dituduh secara haram menggunakan spermanya sendiri untuk menghamilkan pesakit telah disahkan adalah bapa kepada 49 orang anak.

Proses yang sepatutnya berlaku adalah melakukan persenyawaan menggunakan sperma penderma dan bukannya sperma sendiri.

Dr. Jan Karbaat yang meninggal dunia 2 tahun lalu menghamilkan ibu-ibu malang di kliniknya di Rotterdam, Belanda.

Apa yang mengejutkan adalah tiada seorang pun daripada wanita tersebut menyedari bahawa Dr. Jan menggunakan sperma sendiri dalam persenyewaan yang dilakukan.

Penipuan besar-besaran yang mana dinafikan oleh Jan sendiri telah terbongkar selepas ujian DNA diumumkan kepada umum oleh mahkamah Belanda.

Ia disusuli dengan pertempuran undang-undang selama 2 tahun oleh sebahagian daripada anak-anak Jan yang mana kebanyakannya berusia 30-an, selepas mengesyaki bahawa mereka mempunyai pertalian.

Apa yang paling jelas bahawa mereka mempunya pertalian adalah anak-anak tersebut mempunyai persamaan fizikal yang begitu ketara.

Barang-barang telah dirampas dari rumah doktor tersebut selepas kematiannya pada April 2017 dan DNA yang digunakan dalam ujian tersebut diekstrak daripada berus gigi.

Ujian yang dijalankan kemudiannya membuktikan bahawa Dr. Jan Karbaat adalah bapa kepada 49 orang anak, walaupun terdapat kemungkinan bahawa dia mempunyai lebih banyak anak.

Menurut salah seorang daripada anaknya, Martijn van Halen, dia sangat gembira mengetahui kebenaran ini dan berasa tenang.

Dia dan adik-beradiknya yang baru sahaja disahkan menjadi rakan ketika bergelut dengan perbicaraan dan akan terus saling berhubungan.

Klinik Dr. Jan telah ditutup pada tahun 2009 selepas beroperasi selama berberapa dekad di tengah-tengah pertuduhan pemalsuan data  dan melebihi 6 orang anak yang dibenarkan bagi setiap penderma.


5 Pemimpin Tertinggi Kerajaan Dunia Yang Diketahui Individu LGBT

Pemimpin kerajaan memegang tanggungjawab yang sangat besar dalam menentukan keberkesanan urusan pentadbiran dan juga hala tuju pembentukan sosial masyarakat yang dipimpinnya.

Kita semua sudah menyedari ketika ini dunia seakan-akan mahu kita lebih terbuka menerima kewujudan golongan individu yang mempunyai kecenderungan seksualiti songsang. Pelbagai kempen serta undang-undang diperkenalkan bagi memastikan individu songsang tidak lagi dikecam secara terbuka malahan diterima pula sebagai sesuatu normaliti.

Tidak dapat dinafikan, di beberapa negara di seluruh dunia kempen normalisasi seksualiti songsang sangat berjaya; sehinggakan masyarakat negara tersebut menerima pemimpin tertinggi kerajaan yang berstatus LGBT secara terbuka. Persoalannya - di negara mana telah sampai ke tahap tersebut?

Dianggap salah seorang ahli politik muda paling berketrampilan bakal menjawat jawatan tertinggi negaranya, Leo Varadkar mempunyai masalah tentang kecenderungan seksualitinya sejak muda lagi namun mendiamkannya. Walaupun begitu karier politiknya mula naik selepas dilantik menjadi Menteri pada 2011.

Varadkar menjadi antara watak utama meluluskan rang perkahwinan sama jenis di Ireland, sebelum memegang beberapa portfolio lain dalam kerajaan. Pada tahun 2015, Varadkar mengumumkan dia sebenarnya seorang gay melalui sebuah siaran langsung rancangan radio. Walaupun mewakili parti yang konservatif ideologinya, Leo Varadkar akhirnya dipilih sebagai Perdana Menteri Ireland pada 14 Jun 2017 dan masih berkhidmat.

Dilantik sebagai Perdana Menteri Serbia pada tahun 2017, Ana Brnabic mencatatkan sejarah menjadi pemimpin dunia pertama berseksualiti songsang yang mempunyai pasangan yang berjaya melahirkan anak, ketika memegang kuasa. Aneh kan? Bagaimanapun, anaknya lahir dari perut pasangannya hasil persenyawaan dengan benih lelaki lain.

Apa yang lebih aneh, Brnabic aangat terbuka dengan seksualitinya sementara negara Serbia pula merupakan sebuah negara yang agak konservatif serta tidak mengiktiraf perkahwinan sejenis. Jadi kedudukan Ana dalam Parlimen negara tersebut merupakan satu situasi yang unik.

Bergelar lesbian serta memegang kuasa, Ana setakat ini belum menggunakan kedudukannya bagi membolehkan perkahwinan sejenis. Mungkin takut hilang sokongan agaknya. Beliau masih lagi memerintah setakat artikel ini ditulis.

Dipilih sebagai Perdana Menteri negara Belgium selepas tergantungnya kerajaan rasmi Belgium selama lebih 535 hari, Elio Di Rupo mencatat sejarah sebagai pemimpin tertinggi negara Eropah pertama yang terbuka dengan seksualiti songsangnya. Mengakui dirinya seorang homoseksual sejak tahun 1996, Di Rupo mempunyai perwatakan yang agak unik serta mengamalkan cara hidup yang  'flamboyant.'

Berideologi sosialis, Di Rupo naik menjadi Perdana Menteri Belgium pada 6 Disember 2011 - dikreditkan berjaya membawa Belgium mengharungi kemelesetan ekonomi dengan baik.

Walaupun demikian, dia turut dikritik gagal berasimilasi dengan baik dalam masyarakatnya, ekoran gagal bertutur dalam bahasa Belanda yang menjadi bahasa rasmi negaranya sendiri. Bagaimanapun, Di Rupo tetap berjaya mempertahankan kedudukannya sehingga 2014.

Johanna Siguroardottir memulakan karier politiknya sejak tahun 1978, dilantik memegang beberapa jawatan Menteri bagi kerajaan Iceland dalam tempoh hampir 3 dekad lamanya. Johanna memegang tampuk Perdana Menteri Iceland bermula pada 1 Februari 2009 sehingga 23 Mei 2013 - menjadikan dirinya Perdana Menteri Iceland wanita pertama serta ketua kerajaan pertama berorientasikan seksualiti lesbian.

Pernah melangsungkan perkahwinan dengan seorang lelaki pada tahun 1970 dan dikurniakan dua cahaya mata, Johanna beralih arah mengumumkan hubungan dia dan pasangan sejantinanya pada tahun 2002. Selepas Iceland membenarkan perkahwinan sejenis, Johanna menjadi antara pasangan terawal mengisytiharkan perkahwinan mereka pada tahun 2010.

Xavier Bettel memulakan karier sebagai ahli politik selepas terpilih sebagai Datuk Bandar kepada Luxembourg City pada tahun 2011, memudahkan karier politiknya berkembang lebih pantas.

Dua tahun berikutnya, Bettel terpilih mengetuai partinya dalam pilihanraya, seterusnya terpilih menjadi Perdana Menteri Luxembourg ke 22 pada 4 Disember 2013.

Di bawah pemerintahan beliau, Luxembourg meminda undang-undang meluluskan perkahwinan sejenis pada Jun 2014 sebelum dikuatkuasakan pada 1 Januari 2015.

5 bulan berikutnya, Bettel mengumumkan perkahwinannya dengan pasangannya, seorang lelaki bernama Gauthier Destenay. XavierBettel masih memegang kuasa sehingga kini, menjadi pemimpin tertinggi negara berseksualiti songsang pertama terpilih semula untuk penggal kedua.

Haru biru negara luar sebenarnya, kan? Sama-samalah kita doakan agar perkara sama tidak berlaku di negara kita.


Kisah Space Pen : Kenapa Angkasawan Tidak Menggunakan Pensil di Angkasa?

Sekiranya anda salah seorang yang gemar mengikuti kisah penerokaan angkasa, pasti anda pernah mendengar sebuah lawak yang berbunyi lebih kurang begini;

"Kerajaan Amerika Syarikat menerusi NASA membelanjakan jutaan dollar untuk membangunkan pen yang boleh digunakan di angkasa. Kerajaan Russia pula membekalkan angkasawan mereka dengan pensil sahaja."

Sebenarnya - kisah ini tidak benar, bukan saja daripada segi sejarah malahan daripada segi faktanya juga. Namun persoalannya, bagaimana kisah di atas bermula? Ada sebabnya kenapa perkara itu dijadikan jenaka. Ini kisahnya.

Walaupun bunyinya seakan-akan logik dan memudahkan, pensil sebenarnya mempunyai risiko yang amat tinggi sekiranya digunakan dalam ruangan graviti sifar. Pensil sudah digunakan semasa peringkat awal penjelajahan angkasa, sebelum misi Apollo dilancarkan.

Misi Apollo menjadi misi pertama di mana angkasawan dibekalkan dengan pen, kerana pensil yang mereka gunakan walaupun diperbuat daripada bahan grafit yang lebih keras, tetap boleh pecah menjadi serpihan halus. Pensil juga berisiko untuk patah serta meninggalkan sisa habuk yang boleh menjejaskan peralatan mereka.

Sebelum mula menggunakan pen, pensil mekanikal atau dalam bahasa kita, pensil tekan digunakan berikutan ketiadaan pilihan lain. Bagaimanapun, ruangan angkasa yang bergraviti sifar menyukarkan bahan grafit pada pensil untuk melekat pada kertas, menyebabkan tulisan menjadi comot dan sukar dibaca.

Realitinya - pensil memang pernah digunakan di angkasa tetapi bukan kerana pensil lebih mudah berbanding pen. Pensil digunakan kerana pada waktu tersebut, pen yang sesuai belum dicipta.

Berlaku kontroversi besar semasa NASA melakukan pembelian pensil mekanikal bagi kegunaan angkasawan. Projek Gemini yang merupakan projek kedua NASA dalam percubaan menghantar angkawasan ke ruangan angkasa mendapat kritikan selepas didedahkan bahawa NASA menggunakan kos yang sangat tinggi untuk membeli pensil mekanikal. Setiap sebatang berharga $128.99 atau sekitar RM530 pada tukaran sekarang.

Pesanan 34 batang pensil mekanikal yang dibuat NASA menyebabkan NASA perlu mengeluarkan amaun RM17,807 hanya untuk pensil. NASA bertindak menarik semula pesanan lalu menukar pesanan mereka pada produk lebih berpatutan.

Ekoran kontroversi yang pernah timbul itu, NASA mula lebih berhati-hati dalam menguruskan pembelian barangan kelengkapan angkasawan, sehinggakan apabila sebuah syarikat bernama Fisher Pen Co. menawarkan ciptaan pen mereka yang dikatakan sangat sesuai untuk kegunaan angkasawan dalam keadaan graviti sifar, NASA menolak permintaan itu kerana takut bantahan orang ramai kembali timbul.

Pemilik Fisher Pen Co., seorang ahli perniagaan bernama Paul Fisher telah pun membelanjakan jutaan dollar bagi membangunkan teknologi pen yang dinamakan Space Pen.

Berbeza dengan pen mata bola biasa, Space Pen mempunyai tangki dakwat yang bertutup, membolehkan dakwatnya kekal dalam keadaan optimum dan tidak akan kering. Selain itu Space Pen juga menyelesaikan masalah ketiadaan tekanan dalam pen, yang akan menyebabkan dakwat tidak mahu keluar.

Oleh kerana ketiadaan graviti di angkasa, tangki dakwat Space Pen turut sama mengandungi gas nitrogen yang bertanggungjawab untuk menolak dakwat dalam tangki ke mata pena. Selain itu, Paul Fischer turut mencipta sejenis dakwat yang berbeza dengan dakwat biasa yang ada. Dakwat yang dibuat dengan menggunakan cecair thixotropic mampu menyesuaikan diri dengan keadaan secara semulajadi, berdasarkan tekanan yang diberikan padanya.

Berikutan pelaburan yang besar sudah dikeluarkan serta menjadi pemegang paten tunggal teknologi pen tersebut, Fischer tidak mengalah lalu tetap cuba melobi NASA bagi membeli pen ciptaan syarikat beliau. Dua tahun kemudian, sekitar tahun 1965 selepas melalui sesi ujian serta penambahbaikan - NASA akhirnya melakukan pesanan Space Pen sebanyak 400 unit pada harga $6 dollar sebatang.

Soviet Union menjadi pihak kedua membeli Space Pen dengan pesanan 1,000 unit beserta tambahan 1,000 tangki dakwat bagi menggantikan pensil berasaskan minyak yang mereka gunakan sebelum itu.

Sekiranya anda bertanya adakah pen mata bola biasa berfungsi di angkasa, jawapannya ya. Tetapi agar sukar untuk menggunakannya apatah lagi apabila perlu menulis dalam keadaan terbalik. Space Pen menyelesaikan masalah ini kerana tangki dakwatnya mampu mengekalkan tekanan walau dalam apa jua cara pen itu akan digunakan angkasawan, bagi mencatatkan tulisannya.


Apa Yang Berlaku Kepada Kulit Berlebihan Selepas Kehilangan Berat Badan Dengan Drastik?

Sekiranya anda pernah bergelut untuk mengekalkan berat badan ideal anda, pasti anda memahami rasa kecewa apabila berat badan naik dan turun seperti rollercoaster.

Adalah menjadi satu pencapaian yang besar bagi mereka yang berjaya untuk menurunkan berat badan dan mengekalkannya terutamanya di dunia hari ini yang penuh dengan tekanan serta godaan makanan yang tidak sihat.

Walaupun banyak kebaikan kepada kesihatan diperoleh melalui penurunan berat badan, namun kehilangan berat badan yang banyak juga mempunyai kesan sampingan, iaitu kulit berlebihan.

Apabila seseorang yang mempunyai berat 150 kilogram kehilangan 50 kilogram dalam masa beberapa bulan, akan ada banyak kulit berlebihan yang tersisa yang tergantung dan mewujudkan masalah baru kepada badan yang sudah kurus.

Akan tetapi, bukan semua orang yang kehilangan berat badan mengalami masalah kulit berlebihan ini selepas melangsingkan badan dan terdapat beberapa faktor yang boleh mempengaruhi keadaan ini, serta pelbagai kaedah yang boleh membantu membetulkannya.

Sebelum kita melihat kepada jalan penyelesaian yang berpotensi, perlu diketahui dahulu apa sebenarnya yang menyebabkan masalah ini berlaku.

Kulit kita adalah organ dinamik yang berubah dengan terlalu cara yang tidak terbilang sepanjang hidup kita.

Kulit juga agak luar biasa dari segi kelenturan dan keanjalannya. Apabila kita menaikkan berat badan, deposit sel lemak membina di bawah kulit dan kulit akan mengembang ke luar dengan sewajarnya di kawasan seperti paha, perut, punggung, lengan dada dan leher.

Sebagai metafora asas, anda boleh bayangkan kulit badan sebagai belon yang boleh diisi dengan angin disebabkan kenaikan berat badan.

Walau bagaimanapun, apabila berat badan itu hilang, terutamanya dengan tempoh singkat dan cepat, kulit tidak selalunya kembali ke tempatnya sebelumnya yang ketat.

Beberapa faktor utama yang merangkumi ini termasuklah usia anda, kelajuan penuruna berat badan, tabiat senaman, kawasan di mana berat (lemak) badan anda disimpan dan tempoh masa anda gemuk.

Orang muda cenderung mempunyai lebih banyak kulit elastik daripada orang yang lebih tua.

Jadi, jika perubahan berat badan anda berlaku semasa anda masih muda, contohnya, di bawah usia 30 tahun, kulit anda akan dapat menyesuaikan diri dengan penurunan berat badan dan kekal ketat.

Orang tua yang menurunkan berat badan cenderung untuk mengembangkan kulit yang berlebihan, yang boleh menimbulkan masalah kesihatan seperti ruam dan peluang jangkitan kulit yang lebih besar, terutamanya di kawasan-kawasan yang lebih sukar untuk dijangkau dengan selesa apabila semakin tua.

Seperti yang dinyatakan sebelum ini, kelajuan anda menurunkan berat badan mempunyai kesan yang ketara terhadap kehadiran kulit yang berlebihan.

Walaupun ia merupakan hasil yang sangat menakjubkan untuk menurunkan berat badan yang banyak dalam masa beberapa minggu sahaja, tetapi tak ramai orang yang memiliki kulit yang dinamik seperti ini.

Kehilangan 0.5 hingga 1 kilogram seminggu adalah yang disyorkan untuk menurunkan berat badan secara sihat dan ia juga memberikan masa yang cukup untuk menyesuaikan diri dengan jumlah lemak yang lebih rendah daripada sebelumnya.

Banyak rejimen penurunan berat badan melibatkan beberapa jenis latihan fizikal, digabungkan dengan perubahan kepada diet anda.

Ini sangat penting jika anda mahu menurunkan berat badan tanpa meninggalkan kulit yang berlebihan. Dengan meningkatkan tisu otot di bawah kulit, ia dapat membantu mengekalkan kulit dalam keadaan ketat.

Peningkatan kepada jisim otot akan membuatkan kawasan-kawasan badan yang kehilangan lemak ini "gemuk" dengan otot dan memberikan jisim untuk diselaputi kulit.

Sesetengah kawasan badan cenderung mempunyai kulit yang lebih ketat berbanding yang lain.

Perut, punggung dan lengan atas adalah sebahagian daripada bahagian tubuh yang paling sukar untuk mengelakkan kulit yang berlebihan, sedangkan kaki, dada dan belakang mampu untuk lebih banyak menerima latihan yang dapat mengetatkan kulit.

Kawasan ini juga kurang terdedah kepada deposit lemak yang tinggi.

Jika anda berhadapan dengan waktu-waktu sukar dan melihatkan peningkatan berat badan sebanyak 15 hingga 20 kilogram tetapi menurunkan balik tak lama selepas itu, tubuh badan anda akan dapat kembali ke bentuk asal tanpa kulit lebih.

Namun, jika anda telah lama bergelut dengan masalah obesiti selama lebih daripada 10 tahun dan ke atas dan kemudiannya kehilangan berat badan secara drastik, kulit anda tak akan mempunyai keanjalan yang sama.

Ia memerlukan masa dan usaha yang lebih untuk kulit anda kembali kepada sediakala.

Ada beberapa kaedah yang telah dikembangkan untuk menangani masalah kulit longgar berikutan penurunan berat badan, termasuk memakai pakaian mampatan, prosedur pembedahan, makanan tambahan nutrien dan penggunaan krim topikal untuk meminimumkan keretakan dan ketidakselesaan.

Pakaian mampatan bermaksud untuk mengekalkan kulit anda di tempat yang sama dan mencegah pergerakan lipatan kulit yang boleh menyebabkan kulit retak, kemerahan dan kesakitan.

Pakaian ini boleh didapati untuk lelaki dan wanita dan boleh membantu meningkatkan penampilan fizikal anda serta meningkatkan keyakinan.

Namun, pakaian mampatan kadang-kala dapat mengganggu peredaran darah dan menyebabkan dehidrasi di dalam kulit, yang mungkin mempunyai boleh menyebabkan kesan negatif yang lain.

Di bawah kulit longgar, minyak tubuh, kelembapan dan kotoran boleh berkumpul dan menjadikannya tempat yang ideal untuk berlakunya jangkitan.

Atas sebab ini, mencuci dan membersihkan kawasan di bawah lipatan kulit secara kerap adalah sangat penting.

Anda juga boleh menyapu krim regangan pada lipatan kulit, terutamanya jika ia agak kecil.

Krim kolagen dan elastin boleh memberikan ketegangan sementara kepada kulit, tetapi ia jauh lebih berkesan jika anda mengambil suplemen kolagen.

Kolagen hirdrolisat menjadi semakin popular pada tahun-tahun kebelakangan ini kerana kesannya yang terbukti dalam melindungi integriti kolagen dalam badan.

Dengan memakan suplemen ini yang banyak terdapat di kedai makanan kesihatan, anda mungkin dapat meningkatkan keupayaan tubuh anda untuk mencipta dan menggunakan kolagen dengan cara yang berguna.

Beberapa suplemen berguna lain yang boleh meningkatkan keanjalan kulit termasuklah pil protein, asid lemak omega-3 dan vitamin C.

Sentiasa memastikan badan hidrasi juga merupakan elemen penting dalam kesihatan kulit, jadi pastikan minum air yang mencukupi selepas penurunan berat badan untuk meningkatkan kesihatan kulit dan kesihatan secara keseluruhan.

Seperti yang disebutkan di atas, jumlah senaman yang sederhana, terutamanya latihan yang membina jisim otot boleh membantu mengetatkan lipatan kulit longgar.

Peningkatan jisim otot seperti ini boleh mengisi kawasan-kawasan yang pernah menjadi rumah bagi lemak dan boleh meningkatkan penampilan kulit yang ketat.

Akhir sekali, bagi orang-orang yang mempunyai masalah kulit berlebihan yang serius seperti kehilangan 25% daripada berat badan secara drastik, prosedur kosmetik mungkin adalah satu-satunya penyelesaian yang efektif.

Secara umumnya, ia dilakukan dengan membuat hirisan yang besar, kulit yang berlebihan dikeluarkan dan ditutup dengan jahitan.

Berikutan penurunan berat badan yang ketara, pelbagai pembedahan di bahagian yang berlainan badan mungkin diperlukan.

Antara prosedur yang paling popular untuk menghilangkan lipatan kulit yang longgar termasuklah "tummy tucks", lebih dikenali secara rasmi sebagai abdominoplasty dan juga brachioplasty.

Pembedahan jenis kontur ini mempunyai risiko yang agak rendah, tetapi mana-mana prosedur perubatan sudah tentu mempunyai potensi bahaya tersendiri dan kebanyakan syarikat insurans tidak melindungi prosedur "kosmetik" ini.


Ini Sebab Mengapa Pasport Hanya Ada Empat Warna

Perasan atau tidak, pasport di seluruh dunia hanya diperbuat daripada 4 warna, iaitu biru, merah, hijau dan hitam.

Anda mungkin mengandaikan bahawa ini adalah kerana terdapat peraturan yang mengawal pasport warna yang dibenarkan, tetapi sebenarnya tiada peraturan rasmi yang menentukan warna pasport apa yang boleh diterima.

Malah, sebenarnya tiada langsung peraturan mengenai bagaimana rupa bentuk pasport sama sekali, yang ada hanyalah cadangan.

Organisasi Penerbangan Awam Antarabangsa (ICAO) membuat cadangan tentang jenis reka bentuk, saiz dan jenis huruf di dalam panduan mereka bagi dokumen perjalanan yang boleh dibaca oleh mesin (MRTD), kategori yang mana termasuk dengan pasport.

Walaubagaimanapun, terdapat beberapa peraturan tertentu dalam dokumen ini, iaitu pasport mesti diperbuat daripada bahan yang boleh melengkung (tidak kedut) dan masih boleh dibaca oleh mesin pada suhu antara -10 hingga 50° C serta pada kelembapan udara relatif antara 5 hingga 95%.

Meskipun pasport hanya datang dalam empat warna ini, ada banyak variasi dalam julat warna sebenarnya.

Banyak negara memilih warna biru, merah dan hijau yang lebih gelap. Alasan ke atas pilihan warna yang sangat terhad ini adalah seperti yang anda fikirkan, iaitu negara-negara memilih warna yang ringkas dan gelap ini kerana ia kelihatan rasmi.

Cuba bayangkan pasport anda berwarna merah jambu, sudah tentu ia tidak begitu kelihatan birokrasi.

Warna gelap juga cenderung memperlihatkan kekotoran dan kerosakan. Jika pasport berwarna putih, sudah tentu ia mudah kotor,bukan?

Anthony Philbin, ketua pegawai komunikasi ICAO, mengesahkan kepada bahawa apabila berkenaan dengan pasport, tidak ada apa yang menentukan warna kulit pasport.

Pada dasarnya, tidak ada yang menghalang Amerika Serikat daripada membuat pasport mereka berwarna hijau.

William Waldron, naib presiden produk keselamatan di Holliston, LLC (yang membuat pasport untuk lebih daripada 60 buah negara) memberitahu bahawa mereka boleh mengeluarkan pasport dalam "apa sahaja warna yang ada dalam buku Pantone."

Namun, biasanya terdapat makna di sebalik warna mana yang dipilih oleh sesebuah negara.

Sebagai contoh, kebanyakan negara Islam menggunakan pasport hijau kerana warna ini penting bagi agama.

Walaupun majoriti pasport yang dikeluarkan di Amerika Syarikat pada hari ini berwarna biru, perubahan berlaku pada tahun 1976 sebagai sebahagian daripada perayaan ulang tahun 200 tahun.

Sebelum itu, dari tahun 1941 hingga 1976, pasport Amerika berwarna hijau dan warna hijau mula digunakan kembali bermula antara tahun 1993 dan 1994 serta termasuk dengan penghormatan istimewa kepada Benjamin Franklin.


Ini Kawasan Penempatan Setinggan Tertinggi Di Dunia - Tower of David

"Centro Financiero Confinanzas" merupakan sebuah bangunan pencakar langit yang terbengkalai dan dibina di tengah bandar Caracas, iaoitu ibu negara Venezuela. Ianya turut digelar "Tower of David" sempena nama jurutera yang membinanya, David Brillembourg.

Projek pembinaan bangunan pencakar langit ini bermula pada tahun 1990 dan ianya dibina sebagai simbol kemajuan  bandar Caracas. Apabila siap, bangunan ini akan menjadi bangunan ketiga tertinggi di bandar Caracas.

Malangnya, krisis ekonomi yang melanda negara tersebut menyebabkan pembinaannya dihentikan sepenuhnya pada tahun 1994. Walaupun kerajaan telah mengambil alih bangunan ini, pembinaannya tetap tidak diteruskan sehingga masa kini. Tiada lif, sumber air, elektrik dan tingkap di bangunan ini.

Akibat kemiskinan, ramai rakyat Venezuela yang tidak mempunyai tempat tinggal telah menjadikan bangunan yang tidak siap ini sebagai tempat perlindungan. Dianggarkan terdapat kira-kira 3000 orang manusia yang menjadikan bangunan setinggi 45 tingkat ini sebagai rumah, menjadikan bangunan Tower of David ini sebagai kawasan rumah setinggan tertinggi di dunia.

Segalanya bermula pada tahun 2007 apabila sekumpulan penduduk yang telah memasuki bangunan ini dan menjadikannya rumah mereka. Lama-kelamaan, jumlah penduduk di sini semakin bertambah sehingga wujudnya kegiatan tidak sihat berlaku disini seperti jenayah dan pengedaran dadah.

Walau bagaimanapun, penduduk yang tinggal disini telah berjaya membina tempat tinggal yang selesa disini lengkap dengan kemudahan asas seperti elektrik dan air atas usaha dan kreativiti mereka sendiri. Tekanan air pula dikatakan cukup bagi membolehkannya disalurkan sehingga ke tingkat 22.

Tiada kemudahan lif disini. Walau bagaimanapun, penduduk boleh menggunakan motorsikal untuk turun dan naik sehingga 10 tingkat yang pertama. Selepas daripada tingkat ke 10, mereka perlulah menggunakan tangga sebagai akses utama.

Walaupun dianggap penempatan haram, kawasan penempatan ini mempunyai pelbagai fasiliti yang dibangunkan oleh penduduk disitu juga seperti gudang, klinik pergigian, kedai, pusat kecantikan, pusat jagaan kanak-kanak dan sebagainya. Terdapat juga penduduk yang memiliki kereta yang diletakkan di tempat letak kenderaan bertingkat di menara ini.

Kawasan setinggan sering dilihat sebagai kawasan yang penuh sesak dan tidak selamat kerana terdapatnya pelbagai aktiviti jenayah  akibat tiadanya penguatkuasaan daripada pihak berkuasa. Namun, penduduk disini mengatakan Tower of David lebih selamat daripada tempat setinggan lain di Caracas.

Terdapat penduduk yang berpindah masuk ke sini daripada kawasan penempatan setinggan lain seperti Petare yang terkenal dengan aktiviti jenayah dan kekerasan. Komuniti penduduk disini juga telah menubuhkan sebuah organisasi bagi menjaga keharmonian, keamanan dan kebersihan bangunan ini.

Malah, penduduk juga tertakluk kepada beberapa undang-undang yang telah dipersetujui secara bersama. Walau bagaimanapun, mereka dikehendaki membayar sekitar $32 kepada kumpulan yang bertanggungjawab melakukan rondaan keselamatan di kawasan ini.

Bagi penduduk disini, mereka menganggap kehidupan mereka sangat aman dan tidak seperti kawasan-kawasan setinggan yang lain. Namun, pihak media Barat sering memberikan tanggapan negatif terhadap penempatan setinggan ini. Hal ini telah menyebabkan mereka begitu skeptikal terhadap orang luar yang datang untuk melawat kawasan ini.

Tower of David masih wujud sehingga ke hari dan menjadi simbol keruntuhan institusi kewangan negara Venezuela.